title: 2009/522/KE: Deċiżjoni tal-Bank Ċentrali Ewropew tat- 2 ta’ Lulju 2009 fuq l-implimentazzjoni tal-programm ta’ xiri ta’ bonds garantiti ( covered bond) (ECB/2009/16)

text:
               4.7.2009

               MT

               Il-Ġurnal Uffiċjali tal-Unjoni Ewropea

               L 175/18

         DEĊIŻJONI TAL-BANK ĊENTRALI EWROPEW
   tat-2 ta’ Lulju 2009
   fuq l-implimentazzjoni tal-programm ta’ xiri ta’ bonds garantiti (covered bond)

   (BĊE/2009/16)
   (2009/522/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat li jwaqqaf il-Komunità Ewropea, partikolarment l-ewwel subinċiż tal-Artikolu 105(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn ‘il quddiem l-“Istatut tas-SEBĊ”), u partikolarment it-tieni subparagrafu tal-Artikolu 12.1 flimkien mal-ewwel subinċiż tal-Artikolu 3.1 u l-Artikolu 18.1,
   Billi:

               (1)

               Skont l-Artikolu 18.1 tal-Istatut tal-SEBĊ, banek ċentrali nazzjonali tal-Istati Membri li adottaw l-euro (minn hawn ‘il quddiem il-“BĊNi”) u l-Bank Ċentrali Ewropew (BĊE) (minn hawn ‘il quddiem il-“banek ċentrali tal-Eurosistema”) jistgħu joperaw fis-swieq finanzjarji billi, fost affarijiet oħra, jixtru u jbiegħu strumenti negozjabbli immedjatament.

               (2)

               Fis-7 ta’ Mejju 2009 u sussegwentement fl-4 ta’ Ġunju 2009, il-Kunsill Governattiv iddeċieda li minħabba ċ-ċirkustanzi eċċezzjonali kurrenti li jeżistu fis-suq għandu jinbeda programm (minn hawn “il quddiem il-“programm ta’ xiri ta” bonds garantiti” jew il-“programm”) li bih il-BĊNi u eċċezzjonalment il-BĊE f’kuntatt dirett mal-kontropartijiet, jistgħu skont is-sehem allokat tagħhom, jixtru immedjatament bonds garantiti eliġibbli. Il-banek ċentrali tal-Eurosistema fi ħsiebhom jimplimentaw il-programm ta’ xiri ta’ bonds garantiti gradwalment, wara li jqisu l-kundizzjonijiet tas-suq u l-bżonnijiet tal-politika monetarja tal-Eurosistema. L-għanijiet ta’ dan ix-xiri huma biex jikkontribwixxu għal (a) promozzjoni tat-tnaqqis kontinwu fir-rati tal-imgħax tas-swieq tal-flus; (b) taffija tal-kundizzjonijiet tal-iffinanzjar għall-istituzzjonijiet ta’ kreditu u impriżi; (c) inkoraġġiment tal-istituzzjonijiet ta’ kreditu biex iżommu u jespandu s-self tagħhom lill-klijenti; u (d) titjib tal-likwidità tas-suq f’setturi importanti tas-suq tat-titoli tad-dejn privat.

               (3)

               Bħala parti mill-politika monetarja waħda, ix-xiri immedjat ta’ bonds garantiti eliġibbli mill-banek ċentrali tal-Eurosistema taħt il-programm għandu jiġi implimentat b’mod uniformi, skont dak li tgħid din d-Deċiżjoni,

         IDDEĊIEDA KIF ĠEJ:
   Artikolu 1
   Twaqqif u ambitu tax-xiri immedjat ta’ bonds garantiti
   L-Eurosistema stabbiliet programm li bih il-banek ċentrali tal-Eurosistema għandhom jixtru bonds garantiti eliġibbli b’ammont nominali mmirat ta’ EUR 60 biljun. Taħt il-programm, bank ċentrali tal-Eurosistema jista’ jiddeċiedi li jixtri bonds garantiti eliġibbli minn kontropartijiet eliġibbli fis-swieq primarji u sekondarji skont il-kriterji ta’ eliġibbiltà li hawn f’din id-Deċiżjoni. Il-Linja Gwida BĊE/2000/7 tal-31 ta’ Awwissu 2000 dwar l-istrumenti tal-politika monetarja u l-proċedura tal-Ewrosistema (1) m’għandhiex tapplika għax-xiri immedjat ta’ bonds garantiti minn bank ċentrali tal-Eurosistema taħt il-programm.
   Artikolu 2
   Kriterji ta’ eliġibbiltà għal bonds garantiti
   Il-bonds garantiti li huma (a) eliġibbli għall-operazzjonijiet ta’ politika monetarja kif ddefiniti fil-Linja Gwida BĊE/2000/7; (b) iddenominati f’euro; (c) maħruġin minn istituzzjonijiet ta’ kreditu nkorporati fiż-żona tal-euro jew minn entitajiet oħra nkorporati fiż-żona tal-euro li jaderixxu mal-kundizzjonijiet stabbiliti fil-paragrafu 4 hawn isfel; u (d) miżmumin u rregolati fiż-żona tal-euro, għandhom ikunu eliġibbli għall-bejgħ immedjat taħt il-programm, iżda għandhom jissodisfaw il-ħtiġijiet addizzjonali li ġejjin:

               (1)

               Għandhom ikunu jew (i) bonds garantiti maħruġin skont il-kriterji msemmijin fl-Artikolu 22(4) tad-Direttiva UCITS (2) (minn hawn ‘il quddiem il-“bonds garantiti konformi mal-UCITS”), jew (ii) bonds garantiti strutturati li bank ċentrali tal-Eurosistema fid-diskrezzjoni tiegħu biss jikkunsidra li joffru salvagwardji simili għall-bonds garantiti konformi mal-UCITS.

               (2)

               Kull ħarġa ta’ bonds garantiti għandhom, bħala regola, ikollhom, daqs ta’ ħruġ minimu ta’ EUR 500 miljun. F’każijiet speċjali, bank ċentrali tal-Eurosistema jista’ jiddeċiedi li jixtri immedjatament bonds garantiti b’daqs ta’ ħruġ ta’ anqas minn EUR 500 miljun, iżda id-daqs tal-ħruġ m’għandux ikun anqas minn EUR 100 miljun, meta dan il-bank ċentrali tal-Eurosistema jiddeċiedi fid-diskrezzjoni tiegħu biss li hemm ċirkustanzi tas-suq speċifiċi jew kunsiderazzjonijiet tal-immaniġġar tar-riskju li jeħtieġu dan ix-xiri.

               (3)

               Il-ħruġ ta’ bonds garantiti, bħala regola, ikollhom klassifikazzjoni minima ta’ “AA” jew ekwivalenti, mogħtija minn tal-anqas aġenzija ta’ klassifikazzjoni ewlenija waħda.

               (4)

               Jekk minn joħroġ il-bond garantit hija entità (minbarra istituzzjoni ta’ kreditu) inkorporata fiż-żona tal-euro, il-kundizzjonijiet għandhom ikunu li (i) dik l-entità toħroġ biss bonds koperti u (ii) il-bonds garantiti ikunu ggarantiti b’mod sodisfaċenti għall-bank ċentrali tal-Eurosistema rilevanti minn istituzzjoni ta’ kreditu inkorporata fiż-żona tal-euro, jew, alternattivament, ikollhom salvagwardji ta’ natura simili li jissodisfaw ir-rekwiżiti tal-bank ċentrali tal-Eurosistema rilevanti.

               (5)

               Il-bonds garantiti għandhom jinħarġu bis-saħħa tal-leġiżlazzjoni li tirregola l-bonds garantiti li hija fis-seħħ fi Stat Membru li qiegħed fiż-żona tal-euro. Fil-każ ta’ bonds garantiti strutturati, il-liġi li tirregola d-dokumentazzjoni tal-bonds garantiti għandha tkun il-liġi tal-Istati Membru taż-żona tal-euro.

         Artikolu 3
   Kontropartijiet eliġibbli
   Dawn li ġejjin għandhom ikunu kontrpartijiet eliġibbli għall-programm ta’ xiri ta’ bonds garantiti: (a) kontropartijiet domestiċi li jipparteċipaw fl-operazzjonijiet tal-politika monetarja tal-Eurosistema kif iddefiniti fit-taqsima 2.1 tal-Anness I tal-Linja Gwida BĊE/2000/7; u (b) kull kontroparti oħra stabbilita fiż-żona tal-euro (jew permezz ta’ inkorporazzjoni jew permezz ta’ fergħa) li jintużaw minn bank ċentrali tal-Eurosistema għall-investiment tal-portafolli ta’ investiment iddenominati f’euro tiegħu.
   Artikolu 4
   Dispożizzjonijiet finali
   1.   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fuq il-websajt tal-BĊE.
   2.   Din id-Deċiżjoni għandha tapplika sat-30 ta’ Ġunju 2010.

      Magħmul fil-Lussemburgu, it-2 ta’ Lulju 2009.

            Il-President tal-BĊE

         Jean-Claude TRICHET

      (1)  ĠU L 310, 11.12.2000, p. 1.

      (2)  Id-Direttiva tal-Kunsill 85/611/KEE tal-20 ta’ Diċembru 1985 fuq il-koordinazzjoni tal-liġijiet, r-regolamenti u d-dispożizzjonijiet amministrattivi dwar l-impriżi għall-investiment kollettiv f’titoli trasferibbli (UCITS) (ĠU L 375, 31.12.1985, p. 3).


title: 2012/491/UE: Deċiżjoni tal-Kunsill tat- 23 ta' Lulju 2012 dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE dwar l-assenjar mill-ġdid ta' parti mir-riżorsi mhux allokati tal-10 Fond Ewropew għall-Iżvilupp (FEŻ) għall-koperazzjoni Intra-AKP

text:
               31.8.2012

               MT

               Il-Ġurnal Uffiċjali tal-Unjoni Ewropea

               L 234/1

         DEĊIŻJONI TAL-KUNSILL
   tat-23 ta' Lulju 2012
   dwar il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE dwar l-assenjar mill-ġdid ta' parti mir-riżorsi mhux allokati tal-10 Fond Ewropew għall-Iżvilupp (FEŻ) għall-koperazzjoni Intra-AKP
   (2012/491/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209(2) flimkien mal-Artikolu 218(9) tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fil-Kunsill, dwar il-miżuri li għandhom jittieħdu u l-proċeduri li għandhom jiġu segwiti għall-implimentazzjoni tal-Ftehim ta' Sħubija ACP-KE (1), u b'mod partikolari l-Artikolu 1 tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (2), ġie emendat għall-ewwel darba fil-Lussemburgu fil-25 ta’ Ġunju 2005 (3) u ġie emendat għat-tieni darba f’Ouagadougou fit-22 ta’ Ġunju 2010 (4) (“il-Ftehim ta’ Sħubija AKP-UE”). It-tieni emenda ġiet applikata provviżorjament mill-31 ta' Ottubru 2010.

               (2)

               L-Artikolu 15 tal-Ftehim ta’ Sħubija AKP-UE jistabbilixxi Kunsill tal-Ministri AKP-UE bis-setgħa li jieħu deċiżjonijiet b’konformità mal-Ftehim ta’ Sħubija AKP-UE.

               (3)

               B’konformità mal-paragrafu 6 tal-Anness 1b għall-Ftehim ta’ Sħubija AKP-UE, il-Kumitat tal-Ambaxxaturi AKP-UE jista’, f’isem il-Kunsill tal-Ministri AKP-UE, jassenja mill-ġdid xi fondi bejn l-allokazzjonijiet previsti fil-paragrafu 2 ta’ dak l-Anness, sabiex jiġu ssodisfati r-rekwiżiti tal-ipprogrammar taħt waħda minn dawn l-allokazzjonijiet.

               (4)

               Il-bilanċ tal-fondi disponibbli bħala parti mill-pakkett tal-10 Fond Ewropew għall-Iżvilupp (FEŻ) għall-koperazzjoni Intra-AKP mhux biżżejjed biex jiġu ssodisfati r-rekwiżiti tal-ipprogrammar li rriżultaw mir-Reviżjoni ta’ Nofs it-Terminu. Huwa meħtieġ li, mir-riżorsi mhux allokati tal-10 FEŻ, EUR 195 miljun jiġu ttrasferiti għall-pakkett maħsub għall-koperazzjoni Intra-AKP sabiex b’hekk ikunu jistgħu jiġu ffinanzjati azzjonijiet ibbażati fuq il-prijoritajiet eżistenti kemm tal-UE kif ukoll tal-Istati tal-AKP, inkluża rikostituzzjoni tal-Fond għall-Paċi fl-Afrika li tammonta għal EUR 100 miljun.

               (5)

               L-Unjoni għandha tiddetermina l-pożizzjoni li għandha tittieħed fil-Kumitat tal-Ambaxxaturi AKP-UE dwar l-assenjar mill-ġdid ta' parti mir-riżorsi mhux allokati tal-10 FEŻ għall-benefiċċju tal-allokazzjoni maħsuba għall-koperazzjoni Intra-AKP,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fil-Kumitat tal-Ambaxxaturi AKP-UE dwar l-assenjar mill-ġdid ta' parti mir-riżorsi mhux allokati tal-10 Fond Ewropew għall-Iżvilupp għall-kooperazzjoni Intra-AKP għandha tkun ibbażata fuq l-abbozz ta' Deċiżjoni tal-Kumitat tal-Ambaxxaturi AKP-UE mehmuż ma' din id-Deċiżjoni.
   Bidliet formali u minuri fl-abbozz ta’ Deċiżjoni jistgħu jiġu maqbula mingħajr il-bżonn li tiġi emendata din id-Deċiżjoni.
   Artikolu 2
   Sabiex jiġu appoġġati l-isforzi tal-Unjoni Afrikana u organizzazzjonijiet reġjonali biex jindirizzaw l-isfidi ta' sigurtà madwar l-Afrika, EUR 100 miljun mir-riallokazzjoni finanzjarja ta’ EUR 195 miljun, għandhom jiġu rriservati għall-Fond għall-Paċi fl-Afrika.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Lulju 2012.

            Għall-Kunsill

            Il-President

         C. ASHTON

      (1)  ĠU L 317, 15.12.2000, p. 376. Edizzjoni Speċjali bil-Malti: Kapitolu 11 Volum 35 p. 399–404.

      (2)  ĠU L 317, 15.12.2000, p. 3. Edizzjoni Speċjali bil-Malti: Kapitolu 11 Volum 35 p. 3-379.

      (3)  Ftehim li jemenda l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f' Cotonou fit-23 ta' Ġunju 2000 (ĠU L 168M, 21.6.2006, p. 33–70).

      (4)  Ftehim li jemenda għat-tieni darba l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).

      ABBOZZ
      DEĊIŻJONI Nru …/2012 TAL-KUMITAT TAL-AMBAXXATURI AKP-UE
      ta' …
      dwar l-assenjar mill-ġdid ta' parti mir-riżorsi mhux allokati tal-10 Fond Ewropew għall-Iżvilupp (FEŻ) għall-koperazzjoni Intra-AKP
      IL-KUMITAT TAL-AMBAXXATURI AKP-UE,
      Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat għall-ewwel darba fil-Lussemburgu fil-25 ta’ Ġunju 2005 (2), u emendat għat-tieni darba f’Ouagadougo fit-22 ta’ Ġunju 2010 (3) (“il-Ftehim ta’ Sħubija AKP-UE”), u partikolarment il-paragrafu 6 tal-Anness Ib ta' tiegħu,
      Billi:

                  (1)

                  Il-fondi li baqa’ mill-10 Fond Ewropew għall-Iżvilupp (FEŻ) Intra-AKP mhumiex biżżejjed biex jiġu ssodisfati r-rekwiżiti tal-ipprogrammar li rriżultaw mir-Reviżjoni ta’ Nofs it-Terminu Intra-AKP tal-10 FEŻ.

                  (2)

                  Sabiex tkun tista' tkompli tipprovdi rispons rapidu u effiċjenti għal sitwazzjonijiet ta’ kunflitti vjolenti fl-Afrika, hemm bżonn ta' rikostituzzjoni tal-Fond għall-Paċi fl-Afrika.

                  (3)

                  Sabiex ikunu jistgħu jiġu ffinanzjati l-prijoritajiet tal-UE u l-AKP, l-ammont meħtieġ mir-riżorsi mhux allokati tal-10 FEŻ għandu jiġi ttrasferit għall-pakkett maħsub għall-koperazzjoni Intra-AKP.

                  (4)

                  Huwa xieraq li l-Kumitat tal-Ambaxxaturi AKP-UE jadotta din id-deċiżjoni mingħajr dewmien,

            ADOTTA DIN ID-DEĊIŻJONI:
      Artikolu 1
      Koperazzjoni Intra-AKP
      Ammont ta’ EUR 195 miljun għandu jiġi ttrasferit mir-riżorsi mhux allokati tal-10 FEŻ għall-pakkett maħsub għall-kooperazzjoni Intra-AKP, skont l-objettivi stabbiliti fl-Artikoli 11, 28, 29 u 30 tal-Ftehim ta’ Sħubija AKP-UE.
      Artikolu 2
      Talba għall-finanzjament
      B'konformità mal-Artikolu 12b(a) tal-Anness IV tal-Ftehim ta' Sħubija AKP-UE, il-Kumitat tal-Ambaxxaturi AKP-UE jitlob lill-Kummissjoni tiffinanzja l-attivitajiet proposti mill-UE u mill-Grupp ta' Stati tal-AKP, rispettivament, u b’mod partikulari biex tipprovdi finanzjament addizzjonali għall-Fond għall-Paċi fl-Afrika ta' EUR 100 miljun, sabiex jiġu appoġġati l-isforzi tal-Unjoni Afrikana u organizzazzjonijiet reġjonali biex jindirizzaw l-isfidi ta' sigurtà madwar l-Afrika.
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi …

               Għall-Kumitat tal-Ambaxxaturi AKP-UE

               Il-President

         (1)  ĠU L 317, 15.12.2000, p. 3. Edizzjoni Speċjali bil-Malti: Kapitolu 11 Volum 35 p. 3–379.

         (2)  Ftehim li jemenda l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f' Cotonou fit-23 ta' Ġunju 2000 (ĠU L 168M, 21.6.2006, p. 33–70).

         (3)  Ftehim li jemenda għat-tieni darba l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta’ Ġunju 2000, kif emendat għall-ewwel darba fil-Lussemburgu fil-25 ta’ Ġunju 2005 (ĠU L 287, 4.11.2010, p. 3).


title: Deċiżjoni tal-Kummissjoni (UE) 2017/1215 tat-23 ta' Ġunju 2017 li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti industrijali u istituzzjonali (notifikata bid-dokument C(2017) 4228) (Test b'rilevanza għaż-ŻEE. )

text:
                  12.7.2017

                  MT

                  Il-Ġurnal Uffiċjali tal-Unjoni Ewropea

                  L 180/16

            DEĊIŻJONI TAL-KUMMISSJONI (UE) 2017/1215
      tat-23 ta' Ġunju 2017
      li tistabbilixxi l-kriterji tal-Ekotikketta tal-UE għad-deterġenti għall-magni tal-ħasil tal-platti industrijali u istituzzjonali

            (notifikata bid-dokument C(2017) 4228)

      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikulari l-Artikolu 8(2) tiegħu,
      Wara li kkonsultat lill-Bord tal-Ekotikkettar tal-Unjoni Ewropea,
      Billi:

                  (1)

                  Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li għandhom impatt ambjentali mnaqqas tul iċ-ċiklu kollu ta' ħajjithom.

                  (2)

                  Ir-Regolament (KE) Nru 66/2010 jistipula li għandhom jiġu stabbiliti kriterji speċifiċi tal-Ekotikketta tal-UE għal kull grupp ta' prodotti.

                  (3)

                  Id-Deċiżjoni tal-Kummissjoni 2012/720/UE (2) stabbiliet il-kriterji ekoloġiċi u r-rekwiżiti ta' valutazzjoni u ta' verifika relatati magħhom għad-deterġenti għall-magni tal-ħasil tal-platti industrijali u istituzzjonali, li huma validi sal-14 ta' Novembru 2016.

                  (4)

                  Sabiex jitqiesu l-iżviluppi riċenti tas-suq u l-innovazzjoni li seħħet minn dak iż-żmien 'l hawn, qed jitqies li huwa xieraq li jiġi stabbilit sett rivedut ta' kriterji ekoloġiċi għal dak il-grupp ta' prodotti.

                  (5)

                  Il-kriterji riveduti, kif ukoll ir-rekwiżiti ta' valutazzjoni u ta' verifika relatati magħhom, għandhom ikunu validi għal sitt snin minn meta ssir in-notifika dwar din id-Deċiżjoni, filwaqt li jitqies iċ-ċiklu ta' innovazzjoni għal dak il-grupp ta' prodotti. L-għan ta' dawk il-kriterji huwa li jippromwovu prodotti li għandhom impatt imnaqqas fuq l-ekosistemi akkwatiċi, li fihom ammont limitat ta' sustanzi perikolużi, li huma effettivi meta jintużaw fit-temperaturi rrakkomandati u li jnaqqsu kemm jista' jkun il-produzzjoni tal-iskart billi jnaqqsu l-ammont ta' imballaġġ.

                  (6)

                  Għal raġunijiet ta' ċertezza legali, id-Deċiżjoni tal-Kummissjoni 2012/720/UE għandha titħassar.

                  (7)

                  Il-produtturi li l-prodotti tagħhom ingħataw l-Ekotikketta tal-UE għad-deterġenti għall-magni tal-ħasil tal-platti industrijali u istituzzjonali abbażi tal-kriterji stabbiliti fid-Deċiżjoni tal-Kummissjoni 2012/720/UE għandhom jingħataw perjodu ta' tranżizzjoni sabiex ikollhom biżżejjed żmien biex jadattaw il-prodotti tagħhom biex dawn ikunu jikkonformaw mal-kriterji u mar-rekwiżiti riveduti.

                  (8)

                  Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

            ADOTTAT DIN ID-DEĊIŻJONI:
      Artikolu 1
      Il-grupp ta' prodotti tad-“deterġenti għall-magni tal-ħasil tal-platti industrijali u istituzzjonali” għandu jinkludi d-deterġenti għall-magni tal-ħasil tal-platti, l-aġenti għat-tlaħliħ u l-aġenti għat-tixrib minn qabel li jidħlu fil-kamp ta' applikazzjoni tar-Regolament (KE) Nru 648/2004 tal-Parlament Ewropew u tal-Kunsill (3), li huma kkummerċjalizzati u maħsubin biex jintużaw minn persunal speċjalizzat f'magni tal-ħasil tal-platti professjonali.
      Dan il-grupp ta' prodotti jinkludi sistemi b'diversi komponenti li jinkludu iktar minn komponent wieħed li jintużaw biex jinħoloq deterġent komplet. Is-sistemi b'diversi komponenti jista' jkun fihom għadd ta' prodotti bħal pereżempju aġenti għat-tixrib minn qabel u aġenti għat-tlaħliħ u għandhom jiġu ttestjati bħala prodott wieħed sħiħ.
      Dan il-grupp ta' prodotti m'għandux jinkludi d-deterġenti għall-magni tal-ħasil tal-platti maħsubin biex jintużaw f'magni domestiċi tal-ħasil tal-platti u d-deterġenti maħsubin biex jintużaw f'magni għall-ħasil ta' tagħmir mediku jew f'magni speċjali għall-industrija tal-ikel.
      L-isprejs li ma jkunux iddożati b'pompi awtomatiċi huma esklużi minn dan il-grupp ta' prodotti.
      Artikolu 2
      Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

                  (1)

                  “sustanzi mdaħħlin” tfisser sustanzi miżjudin bi ħsieb, prodotti sekondarji u impuritajiet mill-materja prima fil-formulazzjoni finali tal-prodott [(inkluż il-fojl li jdub fl-ilma, jekk jintuża)];

                  (2)

                  “imballaġġ primarju” tfisser:

                              (a)

                              għal dożi fi qratas individwali li jkunu maħsubin biex jitneħħew qabel l-użu, il-qratas tad-dożi individwali u l-imballaġġ maħsub biex jikkostitwixxi l-iżgħar unità tal-bejgħ għad-distribuzzjoni lill-utenti jew lill-konsumaturi finali fil-post fejn jinxtara, inkluża t-tikketta jekk dan ikun applikabbli;

                              (b)

                              għat-tipi l-oħra kollha ta' prodotti, l-imballaġġ maħsub biex jikkostitwixxi l-iżgħar unità tal-bejgħ għad-distribuzzjoni lill-utenti jew lill-konsumaturi finali fil-post fejn jinxtara, inkluża t-tikketta jekk dan ikun applikabbli;

                  (3)

                  “mikroplastiċi” tfisser partikoli tal-plastik makromolekulari li ma jinħallx b'daqs ta' inqas minn 5 mm, miksubin b'wieħed mill-proċessi li ġejjin:

                              (a)

                              proċess ta' polimerizzazzjoni bħal pereżempju l-poliaddizzjoni, il-polikondensazzjoni jew proċess simili ieħor li fih jintużaw il-monomeri jew sustanzi oħra ta' bidu;

                              (b)

                              il-modifika kimika ta' makromolekuli naturali jew sintetiċi;

                              (c)

                              il-fermentazzjoni bil-mikrobi;

                  (4)

                  “nanomaterjal” tfisser materjal naturali, inċidentali jew manifatturat li fih partikoli, fi stat maħlul jew bħala aggregat jew agglomerat, u fejn, għal 50 % jew iktar tal-partikoli fid-distribuzzjoni dimensjonali numerika, dimensjoni esterna waħda jew aktar hija fil-firxa ta' daqs 1 nm-100 nm (4).

            Artikolu 3
      Sabiex jingħataw l-Ekotikketta tal-UE skont ir-Regolament (KE) Nru 66/2010, id-deterġenti għall-magni tal-ħasil tal-platti għandhom ikunu jiffurmaw parti mill-grupp ta' prodotti tad-“deterġenti għall-magni tal-ħasil tal-platti industrijali u istituzzjonali” kif iddefinit fl-Artikolu 1 ta' din id-Deċiżjoni u għandhom ikunu konformi mal-kriterji u mar-rekwiżiti ta' valutazzjoni u ta' verifika relatati magħhom stabbiliti fl-Anness.
      Artikolu 4
      Il-kriterji għall-grupp ta' prodotti tad-“deterġenti għall-magni tal-ħasil tal-platti industrijali u istituzzjonali” u r-rekwiżiti ta' valutazzjoni u ta' verifika relatati magħhom għandhom ikunu validi għal sitt snin mid-data tan-notifika ta' din id-Deċiżjoni.
      Artikolu 5
      Għal finijiet amministrattivi, in-numru tal-kodiċi assenjat lill-grupp ta' prodotti tad-“deterġenti għall-magni tal-ħasil tal-platti industrijali u istituzzjonali” għandu jkun “038”.
      Artikolu 6
      Id-Deċiżjoni tal-Kummissjoni 2012/720/UE qed titħassar.
      Artikolu 7
      1.   B'deroga mill-Artikolu 6, l-applikazzjonijiet għall-Ekotikketta tal-UE għal prodotti li jiffurmaw parti mill-grupp ta' prodotti tad-“deterġenti għall-magni tal-ħasil tal-platti industrijali u istituzzjonali” li jitressqu qabel id-data tan-notifika ta' din id-Deċiżjoni għandhom jiġu evalwati skont il-kundizzjonjiiet stipulati fid-Deċiżjoni tal-Kummissjoni 2012/720/UE.
      2.   L-applikazzjonijiet għall-Ekotikketta tal-UE għal prodotti li jiffurmaw parti mill-grupp ta' prodotti tad-“deterġenti għall-magni awtomatiċi tal-ħasil tal-platti industrijali u istituzzjonali” li jitressqu fi żmien xahrejn mid-data tan-notifika ta' din id-Deċiżjoni jistgħu jissejsu jew fuq il-kriterji stabbiliti fid-Deċiżjoni tal-Kummissjoni 2012/720/UE jew inkella fuq il-kriterji stabbiliti f'din id-Deċiżjoni. Dawk l-applikazzjonijiet għandhom jiġu evalwati skont il-kriterji li fuqhom jissejsu.
      3.   Il-liċenzji tal-Ekotikketta tal-UE mogħtija skont il-kriterji stabbiliti fid-Deċiżjoni tal-Kummissjoni 2012/720/UE jistgħu jintużaw għal 12-il xahar mid-data tan-notifika ta' din id-Deċiżjoni.
      Artikolu 8
      Din id-Deċiżjoni hija indirizzata lill-Istati Membri.

         Magħmul fi Brussell, it-23 ta' Ġunju 2017.

               Għall-Kummissjoni

            Karmenu VELLA

               Membru tal-Kummissjoni

         (1)  ĠU L 27, 30.1.2010, p. 1.

         (2)  Id-Deċiżjoni tal-Kummissjoni 2012/720/UE tal-14 ta' Novembru 2012 li tistabbilixxi l-kriterji ekoloġiċi għall-għoti tal-Ekotikketta tal-UE lil Deterġenti għall-Magni Awtomatiċi tal-Ħasil tal-Platti Industrijali u Istituzzjonali (ĠU L 326, 24.11.2012, p. 25).

         (3)  Ir-Regolament (KE) Nru 648/2004 tal-Parlament Ewropew u tal-Kunsill tal-31 ta' Marzu 2004 dwar diterġenti (ĠU L 104, 8.4.2004, p. 1).

         (4)  Ir-Rakkomandazzjoni tal-Kummissjoni 2011/696/UE tat-18 ta' Ottubru 2011 fuq id-definizzjoni tan-nanomaterjali (ĠU L 275, 20.10.2011, p. 38).

         ANNESS

            QAFAS

            IL-KRITERJI TAL-EKOTIKKETTA TAL-UE

            Il-kriterji għall-għoti tal-Ekotikketta tal-UE għal deterġenti għall-magni tal-ħasil tal-platti industrijali u istituzzjonali

         KRITERJI

                     1.

                     Tossiċità għall-organiżmi akkwatiċi

                     2.

                     Bijodegradabbiltà

                     3.

                     Sorsi sostenibbli ta' żejt tal-palm, żejt tal-qalba tal-ġewż tal-palm u d-derivattivi tagħhom

                     4.

                     Sustanzi esklużi u ristretti

                     5.

                     Imballaġġ

                     6.

                     Adegwatezza għall-użu

                     7.

                     Sistemi ta' ddożar awtomatiku

                     8.

                     Informazzjoni għall-utenti

                     9.

                     Informazzjoni li tidher fuq l-Ekotikketta tal-UE

               VALUTAZZJONI U VERIFIKA
         (a)   Rekwiżiti

         Ir-rekwiżiti speċifiċi tal-valutazzjoni u tal-verifika huma indikati f'kull kriterju.
         Meta l-applikant jintalab jipprovdi lill-organi kompetenti dikjarazzjonijiet, dokumentazzjoni, analiżi, rapporti tat-testijiet, jew evidenza oħra sabiex juri li hemm konformità mal-kriterji, dawn jistgħu jiġu mingħand l-applikant u/jew mingħand il-fornitur(i) tiegħu, kif ikun xieraq.
         Il-korpi kompetenti għandhom jirrikonoxxu preferenzjalment iċ-ċertifikazzjonijiet li joħorġu korpi akkreditati skont l-istandard armonizzat rilevanti għal-laboratorji tal-ittestjar u tal-ikkalibrar, u l-verifiki li jagħmlu korpi akkreditati skont l-istandard armonizzat rilevanti għall-korpi li jiċċertifikaw il-prodotti, il-proċessi u s-servizzi. L-akkreditament għandu jsir skont ir-Regolament (KE) Nru 765/2008 tal-Parlament Ewropew u tal-Kunsill (1).
         Meta jkun jixraq, jistgħu jintużaw metodi oħra tal-ittestjar apparti dawk imniżżla għal kull kriterju, diment li l-korp kompetenti li jkun qed jivvaluta l-applikazzjoni jaċċetta l-ekwivalenza tagħhom.
         Meta xieraq, il-korpi kompetenti jistgħu jitolbu dokumentazzjoni ta' sostenn u jistgħu jagħmlu verifiki indipendenti jew żjarat fuq il-post.
         Bħala prerekwiżit, il-prodott għandu jissodisfa r-rekwiżiti legali rispettivi kollha tal-pajjiż jew il-pajjiżi fejn il-prodott ikun intenzjonat li jitqiegħed fis-suq. L-applikant għandu jiddikjara l-konformità tal-prodott ma' dan ir-rekwiżit.
         Il-lista “Il-Bażi tad-Dejta ta' Ingredjenti ta' Deterġenti” (il-lista DID), disponibbli fis-sit tal-Ekotikketta tal-UE, fiha l-aktar sustanzi li jintużaw fil-formulazzjonijiet ta' deterġenti u kożmetiċi. Din għandha tintuża biex tinkiseb id-dejta għall-kalkoli tal-Volum Kritiku tad-Dilwizzjoni (CDV) u għall-valutazzjoni tal-bijodegradabbiltà tas-sustanzi mdaħħla. Għas-sustanzi li mhumiex fil-lista DID, tingħata gwida dwar kif għandha tiġi kkalkolata jew estrapolata d-dejta rilevanti.
         Il-lista tas-sustanzi mdaħħla kollha għandha tiġi ppreżentata lill-korp kompetenti, u tindika l-isem kummerċjali (jekk ikun jeżisti), l-isem kimiku, in-numru tal-CAS, in-numru DID, il-kwantità mdaħħla, il-funzjoni u l-forma preżenti fil-formulazzjoni finali tal-prodott (inkluż folj li jinħall fl-ilma, jekk ikun hemm).
         Priżervattivi u aġenti koloranti għandhom jiġu indikati irrispettivament mill-konċentrazzjoni tagħhom. Sustanzi mdaħħla oħra għandhom jiġu indikati meta jkunu f'konċentrazzjoni ta' 0,010 % jew iktar tal-piż skont il-piż.
         Is-sustanzi mdaħħla kollha preżenti fil-forma ta' nanomaterjali għandhom jiġu indikati b'mod ċar fil-lista, bil-kelma “nano” miktuba fil-parentesi.
         Għal kull sustanza mdaħħla elenkata, għandhom jiġu pprovduti l-Iskedi tad-Dejta dwar is-Sikurezza (SDS) skont ir-Regolament (KE) Nru 1907/2006 tal-Parlament Ewropew u tal-Kunsill (2). Meta ma jkunx hemm SDS għal xi sustanza partikolari waħda minħabba li tkun parti minn taħlita, l-applikant għandu jipprovdi l-SDS tat-taħlita.
         (b)   Limiti tal-kejl

         Il-konformità mal-kriterji ekoloġiċi hi meħtieġa għal kull sustanza mdaħħla kif speċifikat fit-Table 1.

            Tabella 1

            Limiti tal-kejl applikabbli għas-sustanzi mdaħħla skont il-kriterju għad-deterġenti tal-magna tal-ħasil tal-platti industrijali u istituzzjonali (% piż skont il-piż)

                     Isem il-kriterju

                     Aġenti tensjoattivi

                     Priżervattivi

                     Aġenti koloranti

                     Oħrajn (pereż. enżimi)

                     Tossiċità għall-organiżmi akkwatiċi

                     ≥ 0,010

                     l-ebda limitu (*1)

                     l-ebda limitu (*1)

                     ≥ 0,010

                     Bijodegradabbiltà

                     Aġenti tensjoattivi

                     ≥ 0,010

                     Mhux applikabbli

                     Mhux applikabbli

                     Mhux applikabbli

                     Sustanzi organiċi

                     ≥ 0,010

                     l-ebda limitu (*1)

                     l-ebda limitu (*1)

                     ≥ 0,010

                     Sorsi sostenibbli ta' żejt tal-palm

                     ≥ 0,010

                     Mhux applikabbli

                     Mhux applikabbli

                     ≥ 0,010

                     Sustanzi esklużi jew limitati

                     Sustanzi esklużi u limitati speċifikati

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     Sustanzi perikolużi

                     ≥ 0,010

                     ≥ 0,010

                     ≥ 0,010

                     ≥ 0,010

                     SVHCs

                     l-ebda limitu (*1)

                     l-ebda limitu (*1)

                     l-ebda limitu (*1)

                     l-ebda limitu (*1)

                     Priżervattivi

                     Mhux applikabbli

                     l-ebda limitu (*1)

                     Mhux applikabbli

                     Mhux applikabbli

                     Aġenti koloranti

                     Mhux applikabbli

                     Mhux applikabbli

                     l-ebda limitu (*1)

                     Mhux applikabbli

                     Enżimi

                     Mhux applikabbli

                     Mhux applikabbli

                     Mhux applikabbli

                     l-ebda limitu (*1)

               DOŻAĠĠ TA' REFERENZA
         Dan id-dożaġġ għandu jitqies bħala d-dożaġġ ta' referenza għall-kalkoli intiżi li jiddokumentaw il-konformità mal-kriterji tal-Ekotikketta tal-UE u għall-ittestjar tal-kapaċità ta' tindif:
         L-ogħla doża rakkomandata mill-manifattur għal litru soluzzjoni għall-ħasil (indikata bħala g/l ta' soluzzjoni għall-ħasil jew m/l ta' soluzzjoni għall-ħasil) għal tliet gradi ta' ebusija tal-ilma (artab, medju, iebes).

            Valutazzjoni u verifika: l-applikant għandu jipprovdi t-tikketta tal-prodott jew l-iskeda tal-istruzzjonijiet għall-utenti li tinkludi l-istruzzjonijiet dwar id-dożaġġ.

            Kriterju 1 — Tossiċità għall-organiżmi akkwatiċi

         Il-volum kritiku tad-dilwizzjoni (CDVkroniku) tal-prodott ma għandux jaqbeż il-limiti li ġejjin għad-doża ta' referenza.

                     Ebusija tal-ilma
                     Tip ta' prodott

                     Artab
                     (< 1,5 mmol CaCO3/l)
                     (l/l ta' soluzzjoni għall-ħasil)

                     Medju
                     (1,5 — 2,5 mmol CaCO3/l)
                     (l/l ta' soluzzjoni għall-ħasil)

                     Iebes
                     (< 2,5 mmol CaCO3/l)
                     (l/l ta' soluzzjoni għall-ħasil)

                     Aġenti għat-tixrib minn qabel

                     2 000

                     2 000

                     2 000

                     Deterġenti għall-magni tal-ħasil tal-platti

                     3 000

                     5 000

                     7 000

                     Sistemi b'komponenti multipli

                     3 000

                     4 000

                     5 000

                     Aġenti għat-tlaħliħ

                     3 000

                     3 000

                     3 000

            Valutazzjoni u verifika: l-applikant għandu jipprovdi l-kalkolu tas-CDVkroniku tal-prodott. Spreadsheet għall-kalkolu tal-valur CDVkroniku tinsab fis-sit elettroniku tal-Ekotikketta tal-UE.
         Is-CDVkroniku huwa kkalkulat għas-sustanzi kollha li jiddaħħlu (i) fil-prodott, bl-użu tal-ekwazzjoni li ġejja:

         Fejn:

                     id-dożaġġ(i)

                     :

                     il-piż (g) tas-sustanza (i) fid-doża ta' referenza;

                     DF(i)

                     :

                     il-fattur ta' degradazzjoni tas-sustanza (i);

                     TFkroniku(i)

                     :

                     il-fattur ta' tossiċità kronika tas-sustanza (i).

               Il-valuri tad-DF(i) u t-TFkroniku(i) għandhom ikunu kif mogħtija fil-Parti A l-iktar aġġornata tal-lista DID. Jekk sustanza mdaħħla ma tiġix inkluża fil-Parti A, l-applikant għandu jagħmel stima tal-valuri billi jsegwi l-approċċ deskritt fil-Parti B ta' dik il-lista u jehmeż id-dokumentazzjoni assoċjata.

            Kriterju 2 — Il-bijodegradabbiltà

         (a)   Il-bijodegradabbiltà tal-aġenti tensjoattivi

         L-aġenti tensjoattivi kollha għandhom ikunu faċilment degrababbli (ajrobikament).
         L-aġenti tensjoattivi kollha kklassifikati bħala perikolużi għall-ambjent akkwatiku: Il-Kategorija Akuta 1 (H400) jew il-Kategorija Kronika 3 (H412), skont ir-Regolament (KE) Nru 1272/2008 tal-Parlament Ewropew u tal-Kunsill (3), għandhom barra minn hekk ikunu bijodegradabbli anajrobikament.
         (b)   Il-bijodegradabbiltà tal-komposti organiċi

         Il-kontenut ta' sustanzi organiċi fil-prodott li huma ajrobikament mhux bijodegradabbli (mhux bijodegradabbli malajr, aNBO) jew anajrobikament mhux bijodegradabbli (anNBO) ma għandux jaqbeż il-limiti li ġejjin għad-doża ta' referenza:

                        aNBO (g/l ta' soluzzjoni għall-ħasil)

                                 Ebusija tal-ilma
                                 Tip ta' prodott

                                 Artab
                                 < 1,5 mmol CaCO3/l

                                 Medju
                                 1,5 — 2,5 mmol CaCO3/l

                                 Iebes
                                 > 2,5 mmol CaCO3/l

                                 Aġenti għat-tixrib minn qabel

                                 0,40

                                 0,40

                                 0,40

                                 Deterġenti għall-magni tal-ħasil tal-platti/Sistema b'komponenti multipli

                                 0,40

                                 0,40

                                 0,40

                                 Aġenti għat-tlaħliħ

                                 0,04

                                 0,04

                                 0,04

                        aNBO (g/l ta' soluzzjoni għall-ħasil)

                                 Ebusija tal-ilma
                                 Tip ta' prodott

                                 Artab
                                 < 1,5 mmol CaCO3/l

                                 Medju
                                 1,5 — 2,5 mmol CaCO3/l

                                 Iebes
                                 > 2,5 mmol CaCO3/l

                                 Aġenti għat-tixrib minn qabel

                                 0,40

                                 0,40

                                 0,40

                                 Deterġenti għall-magni tal-ħasil tal-platti/Sistema b'komponenti multipli

                                 0,60

                                 1,00

                                 1,00

                                 Aġenti għat-tlaħliħ

                                 0,04

                                 0,04

                                 0,04

            Valutazzjoni u verifika: l-applikant għandu jipprovdi dokumentazzjoni għad-degradabbiltà tal-aġenti tensjoattivi, kif ukoll għall-kalkolu tal-aNBO u tal-anNBO għall-prodott. Spreadsheet għall-kalkolu tal-valuri aNBO u anNBO tinsab fis-sit elettroniku tal-Ekotikketta tal-UE.
         Għad-degradabbiltà tal-aġenti tensjoattivi u għall-valuri aNBO u anNBO tal-komposti organiċi, għandha ssir referenza għal-lista DID l-iktar aġġornata.
         Għas-sustanzi mdaħħla li ma jkunux fil-Parti A tal-lista DID, għandha tingħata informazzjoni rilevanti mil-letteratura teknika jew minn sorsi oħra, jew jingħataw ir-riżultati xierqa tat-testijiet, li jkunu juru li huma ajrobikament u anajrobikament bijodegradabbli, kif tiddeskrivi l-Parti B ta' dik il-lista.
         Fin-nuqqas ta' dokumentazzjoni dwar id-degradabbiltà deskritta hawn fuq, sustanza mdaħħla li ma tkunx aġent tensjoattiv tista' tiġi eżentata mir-rekwiżit tal-degradabbiltà anajrobika diment li tiġi ssodisfata waħda minn dawn it-tliet alternattivi:

                     (1)

                     tkun faċilment degradabbli u jkollha assorbiment baxx (A < 25 %);

                     (2)

                     tkun faċilment degradabbli u jkollha desorbiment għoli (D > 75 %);

                     (3)

                     tkun faċilment degradabbli u ma tkunx bijoakkumulattiva (4).

               L-ittestjar għall-assorbiment jew għad-desorbiment għandu jsir skont il-Linji Gwida tal-OECD Nru 106.

            Kriterju 3 — Sorsi sostenibbli ta' żejt tal-palm, żejt tal-qalba tal-ġewż tal-palm u d-derivattivi tagħhom

         Is-sustanzi mdaħħla li jintużaw fil-prodotti li ġejjin miż-żejt tal-palm jew miż-żejt tal-qalba tal-ġewż tal-palm għandhom jinkisbu minn pjantaġġuni li jissodisfaw ir-rekwiżiti ta' skema ta' ċertifikazzjoni għall-produzzjoni sostenibbli li hija bbażata fuq organizzazzjonijiet b'diversi partijiet interessati u li għandha sħubija mifruxa, inklużi l-NGOs, l-industrija u l-gvern u li tindirizza l-impatti ambjentali inklużi dawk fuq il-ħamrija, il-bijodiversità, il-ħażniet tal-karbonju organiku u l-konservazzjoni tar-riżorsi naturali.

            Valutazzjoni u verifika: L-applikant għandu jipprovdi evidenza permezz ta' ċertifikati mingħand partijiet terzi u katina ta' kustodja li ż-żejt tal-palm u ż-żejt tal-qalba tal-ġewż tal-palm li jintużaw fil-manifattura tas-sustanzi mdaħħla jkunu ġejjin minn pjantaġġuni li huma mmaniġġjati b'mod sostenibbli.
         Ċertifikati aċċettati jinħtieġ li jinkludu d-Diskussjonijiet Madwar Mejda Tonda dwar iż-Żejt tal-Palm Sostenibbli msejħa “Roundtable for Sustainable Palm Oil (RSPO)” (b'identità ppriżervata, segregata jew bilanċ tal-massa) jew kwalunkwe skema ta' produzzjoni sostenibbli ekwivalenti jew aktar stretta.
         Għad-derivattivi kimiċi taż-żejt tal-palm u għaż-żejt tal-qalba tal-ġewż tal-palm, għandu jkun biżżejjed li tintwera sostenibbiltà permezz ta' sistemi “book&claim” bħalma huma ċ-ċertifikati GreenPalm jew ekwivalenti billi jingħataw l-ammonti ddikjarati tal-ACOP (l-Kommunikazzjonijiet ta' Progress Annwali) taċ-ċertifikati GreenPalm akkwistati jew mifdija matul il-perjodu ta' negozjar annwali l-aktar riċenti.

            Kriterju 4 — Sustanzi esklużi u ristretti

         (a)   Sustanzi esklużi u ristretti speċifikati

         (i)   Sustanzi esklużi

         Is-sustanzi indikati hawn taħt ma għandhomx jiġu inklużi fil-formulazzjoni tal-prodott irrispettivament mill-konċentrazzjoni:

                     —

                     Alkilfenoletossilati (APEOs) u derivattivi oħra tal-alkilfenol;

                     —

                     Atranol;

                     —

                     Kloroatranol;

                     —

                     Aċidu dietilenetriamminapentaaċetiku (DTPA);

                     —

                     Aċidu etilendiamminatetraaċetiku (EDTA) u l-imluħa tiegħu;

                     —

                     Il-formaldeid u r-rilaxxaturi tiegħu (pereż. 2-bromo-2-nitropropan-1,3-diol, 5-bromo-5-nitro-1,3-diossan, idrossimetilgliċinat tas-sodju, diażolidinilurea) bl-eċċezzjoni ta' impuritajiet tal-formaldeid f'aġenti tensjoattivi bbażati fuq il-kimika tal-polialkoksi sa konċentrazzjoni ta' 0,010 % tal-piż skont il-piż fis-sustanza mdaħħla;

                     —

                     Glutaraldeid;

                     —

                     Idrossisoeżil 3-ċikloeżen karboksaldeid (HICC);

                     —

                     Mikroplastiċi;

                     —

                     Nanofidda;

                     —

                     Nitromiski u miski poliċikliċi;

                     —

                     Alkaliti perfluwurorati;

                     —

                     Imluħa kwaternarji tal-ammonju mhux faċilment bijodegradabbli;

                     —

                     Komposti reattivi tal-kloru;

                     —

                     Rodamina B;

                     —

                     Triklosan;

                     —

                     Butilkarbamat tat-3-jodo-2-propinil.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li s-sustanzi elenkati ma ġewx inklużi fil-formulazzjoni tal-prodott.
         (ii)   Sustanzi ristretti

         Is-sustanzi indikati hawn taħt ma għandhomx jiġu inklużi fil-formulazzjoni tal-prodott f'konċentrazzjonijiet ikbar minn dawk indikati:

                     —

                     2-Metil-2H-iżotijażol-3-on: 0,0050 % tal-piż skont il-piż;

                     —

                     1,2-Benżiżotijażol-3(2H)-on: 0,0050 % tal-piż skont il-piż;

                     —

                     5-kloro-2-metil-4-iżotijażolin-3-on/2-metil-4-iżotijażolin-3-on: 0,0015 % tal-piż skont il-piż.

               Il-kontenut totali ta' fosforu (P) ikkalkolat bħala P elementali għandu jkun limitat għal:

                     Tip ta' prodott
                     (fi g/l ta' soluzzjoni għall-ħasil)

                     Ebusija tal-ilma (mmol CaCO3/l)

                     Artab (< 1,5)

                     Medju (1,5–2,5)

                     Iebes (> 2,5)

                     Aġenti għat-tixrib minn qabel

                     0,08

                     0,08

                     0,08

                     Deterġenti għall-magni tal-ħasil tal-platti

                     0,15

                     0,30

                     0,50

                     Aġenti għat-tlaħliħ

                     0,02

                     0,02

                     0,02

                     Sistema b'komponenti multipli

                     0,17

                     0,32

                     0,52

            Valutazzjoni u verifika: l-applikant għandu jipprovdi dawn id-dokumenti:

                     (a)

                     Jekk jintużaw l-isotijażolinoni, dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li l-kontenut ta' isotijażolinoni użati huwa ekwivalenti għal-limiti stabbiliti jew inqas;

                     (b)

                     Dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw li l-ammont totali ta' P elementali huwa ekwivalenti għal-limiti stabbiliti jew inqas; Id-dikjarazzjoni għandha tiġi appoġġjata bil-kalkoli tat-total ta' kontenut P tal-prodott.

               (b)   Sustanzi perikolużi

         (i)   Prodott finali

         Il-prodott finali ma għandux jiġi klassifikat u tikkettat bħala tossiku akut, bħala sustanza tossika speċifika għal organi ta' mira, bħala sensitizzatur respiratorju jew tal-ġilda jew bħala prodott karċinoġenu, mutaġenu jew tossiku għar-riproduzzjoni, jew bħala prodott perikoluż għall-ambjent akkwatiku, kif definiti fl-Anness I tar-Regolament (KE) Nru 1272/2008 u skont il-lista fit-Tabella 2.
         (ii)   Sustanzi mdaħħla

         Il-prodott ma għandux ikollu sustanzi mdaħħla f'limitu tal-konċentrazzjoni ta' 0,010 % jew iktar tal-piż skont il-piż fil-prodott finali li jilħqu l-kriterji tal-klassifikazzjoni bħala tossiċi, perikolużi għall-ambjent akkwatiku, sensitizzaturi respiratorji jew tal-ġilda jew karċinoġeni, mutaġeni jew tossiċi għar-riproduzzjoni, skont l-Anness I tar-Regolament (KE) Nru 1272/2008 u skont il-lista fit-Table 2.
         Meta jkunu aktar stretti, il-limiti ġeneriċi jew speċifiċi tal-konċentrazzjoni ddeterminati skont l-Artikolu 10 tar-Regolament (KE) Nru 1272/2008 għandhom jieħdu preċedenza.

            Tabella 2

            Il-klassifikazzjonijiet ristretti tal-periklu u t-tqassim tagħhom f'kategoriji

                     Tossiċità akuta

                     Kategoriji 1 u 2

                     Kategorija 3

                     H300 Fatali jekk jinbela'

                     H301 Tossiku jekk jinbela'

                     H310 Fatali jekk imiss mal-ġilda

                     H311 Tossiku jekk imiss mal-ġilda

                     H330 Fatali jekk jinġibed man-nifs

                     H331 Tossiku jekk jinġibed man-nifs

                     H304 Jaf ikun fatali jekk jinbela' u jmur fil-pajp tan-nifs

                     EUH070 Tossiku jekk imiss mal-għajnejn

                     Tossiċità speċifika għal organi ta' mira

                     Kategorija 1

                     Kategorija 2

                     H370 Jagħmel ħsara lill-organi

                     H371 Jaf jagħmel ħsara lill-organi

                     H372 Jagħmel ħsara lill-organi jekk jiġu esposti għalih fit-tul jew kemm-il darba

                     H373 Jaf jagħmel ħsara lill-organi jekk jiġu esposti għalih fit-tul jew kemm-il darba

                     Sensitizzazzjoni respiratorja u tal-ġilda

                     Kategorija 1 A/1

                     Kategorija 1B

                     H317 Jistgħu jikkawżaw reazzjoni allerġika tal-ġilda

                     H317 Jistgħu jikkawżaw reazzjoni allerġika tal-ġilda

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     Karċinoġenu, mutaġenu jew tossiku għar-riproduzzjoni

                     Kategoriji 1 A u 1B

                     Kategorija 2

                     H340 Jaf jikkawża difetti ġenetiċi

                     H341 Suspettat li jikkawża difetti ġenetiċi

                     H350 Jaf jikkawża l-kanċer

                     H351 Suspettat li jikkawża l-kanċer

                     H350i Jaf jikkawża l-kanċer jekk jinġibed man-nifs

                     H360F Jaf jagħmel ħsara lill-fertilità

                     H361f Suspettat li jagħmel ħsara lill-fertilità

                     H360D Jaf jagħmel ħsara lit-tarbija fil-ġuf

                     H361d Suspettat li jagħmel ħsara lit-tarbija fil-ġuf

                     H360FD Jaf jagħmel ħsara lill-fertilità. Jaf jagħmel ħsara lit-tarbija fil-ġuf

                     H361fd Suspettat li jagħmel ħsara lill-fertilità. Suspettat li jagħmel ħsara lit-tarbija li għadha ma twelditx

                     H360Fd Jaf jagħmel ħsara lill-fertilità. Suspettat li jagħmel ħsara lit-tarbija li għadha ma twelditx

                     H362 Jaf jagħmel ħsara lit-tfal imreddgħa

                     H360Df Jaf jagħmel ħsara lit-tarbija fil-ġuf. Suspettat li jagħmel ħsara lill-fertilità

                     Perikoluż għall-ambjent akkwatiku

                     Kategoriji 1 u 2

                     Kategoriji 3 u 4

                     H400 Tossiku ħafna għall-organiżmi akkwatiċi

                     H412 Jagħmel ħsara lill-organiżmi akkwatiċi u jħalli effetti fit-tul

                     H410 Tossiku ħafna għall-organiżmi akkwatiċi u jħalli effetti fit-tul

                     H413 Jaf iħalli effetti dejjiema lill-organiżmi akkwatiċi

                     H411 Tossiku għall-organiżmi akkwatiċi u jħalli effetti fit-tul

                     Perikolużi għas-saff tal-ożonu

                     H420 Perikoluż għas-saff tal-ożonu

               Dan il-kriterju ma japplikax għal sustanzi mdaħħla li jkopri l-Artikolu 2(7)(a) u (b) tar-Regolament (KE) Nru 1907/2006, li jistabbilixxi kriterji għall-eżenzjoni ta' sustanzi li hemm l-Annessi IV u V ta' dan ir-Regolament mir-reġistrazzjoni, mill-obbligi tal-utent downstream u mir-rekwiżiti tal-evalwazzjoni. Sabiex isib jekk dik l-esklużjoni tkunx tapplika, l-applikant għandu jgħarrex għal kull sustanza mdaħħla li tkun preżenti f'konċentrazzjoni aktar minn 0,010 % tal-piż skont il-piż.
         Is-sustanzi u t-taħlitiet fit-Tabella 3 huma eżentati mill-punt (b)(ii) tal-Kriterju 4

            Tabella 3

            Sustanzi derogati

                     Sustanza

                     Dikjarazzjoni tal-Periklu

                     Aġenti tensjoattivi

                     H400 Tossiku ħafna għall-organiżmi akkwatiċi

                     H412 Jagħmel ħsara lill-organiżmi akkwatiċi u jħalli effetti fit-tul

                     Subtiliżina

                     H400 Tossiku ħafna għall-organiżmi akkwatiċi

                     H411 Tossiku għall-organiżmi akkwatiċi u jħalli effetti fit-tul

                     Enżimi (*2)

                     H317 Jistgħu jikkawżaw reazzjoni allerġika tal-ġilda

                     H334 Jistgħu jikkawżaw sintomi ta' allerġija jew ta' ażma jew diffikultajiet biex jittieħed in-nifs jekk jinxtammu

                     NTA bħala impurità f'MGDA u GLDA (*3)

                     H351 Suspettat li jikkawża l-kanċer

            Valutazzjoni u verifika: l-applikant għandu juri konformità ma' dan il-kriterju għall-prodott finali u għal kull sustanza mdaħħla li jkun hemm f'konċentrazzjoni akbar minn 0,010 % tal-piż skont il-piż fil-prodott finali. L-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ tad-dikjarazzjonijiet tal-fornituri, jew SDS li jikkonfermaw li l-ebda waħda minn dawn is-sustanzi ma tissodisfa l-kriterji għall-klassifikazzjoni b'waħda jew aktar mid-dikjarazzjonijiet tal-periklu elenkati fit-Tabella 2 fil-forma jew forom u fl-istat(i) fiżiku/fiżiċi kif inhuma preżenti fil-prodott.
         Għas-sustanzi mniżżla fl-Annessi IV u V tar-Regolament (KE) Nru 1907/2006, li huma eżentati mill-obbligi tar-reġistrazzjoni skont l-Artikolu 2(7)(a) u (b) ta' dak ir-Regolament, ikun biżżejjed li tingħata dikjarazzjoni tal-applikant għall-konformità.
         L-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, li jikkonfermaw il-preżenza ta' sustanzi mdaħħla li jissodisfaw il-kundizzjonijiet tad-deroga.
         (c)   Sustanzi ta' tħassib serju ħafna (SVHCs)

         Il-prodott finali ma għandux ikun fih sustanzi mdaħħla li ġew identifikati skont il-proċedura deskritta fl-Artikolu 59(1) tar-Regolament (KE) Nru 1907/2006, li jistabbilixxi l-lista tal-kandidati għal sustanzi ta' tħassib serju ħafna.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, jew SDS li jikkonfermaw in-nuqqas ta' preżenza tas- sustanzi kollha fil-lista tal-kandidati.
         Fid-data tal-applikazzjoni għandha ssir referenza għall-aħħar aġġornament tal-lista tas-sustanzi identifikati bħala sustanzi ta' tħassib serju ħafna.
         (d)   Fwejjaħ

         Il-prodotti għall-magni tal-ħasil tal-platti industrijali u istituzzjonali ma għandux ikun fihom fwejjaħ.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata.
         (e)   Priżervattivi

                     (i)

                     Il-prodott jista' jinkludi biss priżervattivi sabiex jippreżervaw il-prodott, u fid-dożaġġ xieraq għal dan l-iskop biss. Dan ma jirreferix għall-aġenti tensjoattivi, li jista' jkollhom ukoll karatteristiċi bijoċidali.

                     (ii)

                     Il-prodotti jista' jkun fihom priżervattivi diment li dawn ma jkunux bijoakkumulattivi. Priżervattiv jitqies mhux bijoakkumulattiv jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur BCF imkejjel.

                     (iii)

                     Huwa pprojbit li jkun iddikjarat jew issuġġerit fuq l-imballaġġ jew bi kwalunkwe komunikazzjoni oħra li l-prodott jaġixxi kontra l-mikrobi jew għandu effett diżinfettanti.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull priżervattiv miżjud, u informazzjoni dwar il-valur BCF jew log Kow tiegħu. L-applikant għandu wkoll jipprovdi l-grafika tal-imballaġġ.
         (f)   Aġenti koloranti

         L-aġenti koloranti fil-prodott ma għandhomx ikunu bijoakkumulattivi.
         Aġent kolorant jitqies mhux bijoakkumulattiv jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur ta' BCF imkejjel. Jekk l-aġenti koloranti jkunu approvati biex jintużaw fl-ikel, mhemmx bżonn li titressaq dokumentazzjoni dwar il-potenzjal bijoakkumulattiv.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull aġent kolorant miżjud, u informazzjoni dwar il-valur BCF jew log Kow tiegħu, jew dokumentazzjoni li tiżgura li l-aġent kolorant huwa approvat biex jintuża fl-ikel.
         (g)   Enżimi

         Għandhom jintużaw biss enżimi inkapsulati (f'forma solida) u enżimi f'forma likwida jew sospensjonijiet magħquda.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u jekk ikun xieraq, bl-appoġġ ta' dikjarazzjonijiet tal-fornituri, flimkien mal-SDS ta' kull enżima miżjuda.

            Kriterju 5 — L-imballaġġ

         (a)   Sistemi ta' teħid lura tal-imballaġġ

         Jekk il-prodott jitwassal f'imballaġġ li jkun parti minn sistema ta' teħid lura, dak il-prodott ikun eżentat mir-rekwiżiti stabbilit fil-punti (b) u (c) tal-Kriterju 5.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata flimkien mad-dokumentazzjoni rilevanti li tiddeskrivi jew turi li ġiet stabbilita sistema ta' teħid lura tal-imballaġġ.
         (b)   Proporzjon piż/utilità (weight/utility ratio, WUR)

         Il-proporzjon piż/utilità (WUR) tal-prodott għandu jiġi kkalkulat għall-imballaġġ primarju biss u ma għandux jaqbeż dawn il-valuri għad-dożaġġ ta' referenza.

                     Ebusija tal-ilma
                     Tip ta' prodott

                     Artab
                     < 1,5 mmol CaCO3/l
                     (g/l ta' soluzzjoni għall-ħasil)

                     Medju
                     1,5 — 2,5 mmol CaCO3/l
                     (g/l ta' soluzzjoni għall-ħasil)

                     Iebes
                     > 2,5 mmol CaCO3/l
                     (g/l ta' soluzzjoni għall-ħasil)

                     Trabijiet

                     0,8

                     1,4

                     2,0

                     Likwidi

                     1,0

                     1,8

                     2,5

               Imballaġġ primarju magħmul minn iktar minn 80 % ta' materjal riċiklat huwa eżentat minn dan ir-rekwiżit.

            Valutazzjoni u verifika: l-applikant għandu jipprovdi l-kalkolu tal-WUR tal-prodott. Jekk il-prodott jinbiegħ f'imballaġġi differenti, jiġifieri b'volumi differenti, għandu jitressaq il-kalkolu għal kull daqs tal-imballaġġ li għalih trid tingħata l-Ekotikketta tal-UE.
         Il-WUR jiġi kkalkulat kif ġej:

            WUR = Σ ((Wi
             + Ui
            )/(Di
             * Ri
            ))
         Fejn:

                     Wi

                     :

                     il-piż (g) tal-imballaġġ primarju (i)

                     Ui

                     :

                     il-piż (g) tal-imballaġġ riċiklat mhux wara l-użu fl-imballaġġ primarju (i). Ui = Wi sakemm l-applikant ma jistax juri mod ieħor

                     Di

                     :

                     l-għadd ta' dożi ta' referenza fl-imballaġġ primarju (i)

                     Ri

                     :

                     indiċi tar-rikariki. Ri = 1 (l-imballaġġ ma jerġax jintuża għall-istess skop) jew Ri = 2 (jekk l-applikant ma jiddokumentax li l-kontenut tal-imballaġġ jista' jerġa' jintuża għall-istess skop u jinbiegħu r-rikariki).

               L-applikant għandu jipprovdi dikjarazzjoni ta' konformità ffirmata li tikkonferma l-kontenut ta' materjal riċiklat wara l-użu, flimkien mad-dokumentazzjoni rilevanti. L-imballaġġ jitqies bħala riċiklat wara l-użu jekk il-materja prima li tintuża għall-imballaġġ tkun inġabret minn manifatturi tal-imballaġġ fl-istadju tad-distribuzzjoni jew fl-istadju tal-konsumatur.
         (c)   Disinjar għar-riċiklaġġ

         L-imballaġġ tal-plastik għandu jiġi ddisinjat b'mod li jiffaċilita r-riċiklaġġ effettiv billi jiġu evitati kontaminanti u materjali inkompatibbli potenzjali li huma magħrufin li jfixklu s-separazzjoni jew l-ipproċessar mill-ġdid jew li jnaqqsu l-kwalità tal-materjal riċiklat. Weħidhom jew flimkien, it-tikketta jew “shrink wrap”, it-tapp u meta applikabbli, il-kisjiet tal-protezzjoni ma għandhomx jinkludu l-materjali u l-komponenti mniżżlin fit-Table 4. Il-mekkaniżmi tal-pompi (inklużi dawk tal-isprejs) huma eżentati minn dan ir-rekwiżit.

            Tabella 4

            Materjali u komponenti li ma għandux ikun hemm fost l-elementi tal-imballaġġ

                     Element tal-imballaġġ

                     Materjali u komponenti esklużi (*4)

                     Tikketta jew “shrink wrap”

                                 —

                                 Tikketta jew “shrink wrap” PS flimkien ma' flixkun PET, PP jew HDPE

                                 —

                                 Tikketta jew “shrink wrap” PVC flimkien ma' flixkun PET, PP jew HDPE

                                 —

                                 Tikketta jew “shrink wrap” PETG flimkien ma' flixkun PET

                                 —

                                 Kwalunkwe materjal tal-plastik ieħor għall-“shrink wraps”/għat-tikketti b'densità > 1 g/cm3 użat għal flixkun PET

                                 —

                                 Kwalunkwe materjal tal-plastik ieħor għall-“shrink wraps”/għat-tikketti b'densità < 1 g/cm3 użat għal flixkun PP jew HDPE

                                 —

                                 Tikketti jew “shrink wraps” metallizzati jew iwweldjati mal-qafas tal-imballaġġ (tikketta fonduta)

                     Tapp

                                 —

                                 Tapp PS flimkien ma' flixkun PET, HDPE jew PP

                                 —

                                 Tapp PVC flimkien ma' flixkun PET, PP jew HDPE

                                 —

                                 Tappijiet jew materjal tat-tappijiet PETG b'densità > 1 g/cm3 flimkien ma' flixkun PET

                                 —

                                 Tappijiet tal-metall, tal-ħġieġ jew tal-EVA li ma jisseparawx ruħhom faċilment minn mal-flixkun

                                 —

                                 Tappijiet tas-silikon. Ħlief tappijiet tas-silikon b'densità < 1 g/cm3 flimkien ma' flixkun PET u tappijiet tas-silikon b'densità > 1 g/cm3 flimkien ma' flixkun PEHD jew PP.

                                 —

                                 Folji jew siġilli tal-metall li meta jinfetaħ il-prodott xorta jibqgħu mwaħħla mal-flixkun jew mat-tapp tiegħu

                     Kisjiet tal-protezzjoni

                     Poliammid, poliolefini funzjonali, kisjiet ta' lqugħ metallizzati u ħfief

            Valutazzjoni u verifika: l-applikant għandu jipprovdi dikjarazzjoni ta' konformità ffirmata u li tispeċifika l-kompożizzjoni tal-materjal tal-imballaġġ inklużi l-kontenitur, it-tikketta jew “shrink wrap”, il-kolol, it-tapp, u l-kisja tal-protezzjoni, jekk ikun xieraq, kif ukoll ritratti jew disinni tal-imballaġġ primarju.

            Kriterju 6 — Adegwatezza għall-użu

         Il-prodott għandu jkollu prestazzjoni ta' tindif sodisfaċenti fl-inqas temperatura u dożaġġ rakkomandati mill-manifattur għall-ebusija tal-ilma skont il-“Qafas tat-test tal-prestazzjoni tad-deterġenti tal-magni tal-ħasil tal-platti industrijali u istituzzjonali” li jinsab fs-sit elettroniku tal-Ekotikketta tal-UE (5)

            Valutazzjoni u verifika: l-applikant għandu jipprovdi dokumentazzjoni li turi li l-prodott ġie ttestjat fil-kundizzjonijiet imniżżla fil-qafas u li r-riżultati wrew li l-prodott laħaq tal-inqas il-prestazzjoni minima tat-tindif meħtieġa. L-applikant għandu jipprovdi wkoll dokumentazzjoni li turi l-konformità mar-rekwiżiti tal-laboratorju li hemm fl-istandards armonizzati rilevanti tal-laboratorji tal-ittestjar u l-kalibrazzjoni, jekk ikun xieraq.
         Jista' jintuża test tal-prestazzjoni ekwivalenti jekk l-ekwivalenza tiġi vvalutata u aċċettata mill-korp kompetenti.

            Kriterju 7 — Sistemi ta' ddożar awtomatiku

         Għas-sistemi b'komponenti multipli, l-applikant għandu jiżgura li l-prodott jintuża b'sistema ta' ddożar awtomatiku u kkontrollat.
         Sabiex jiġi żgurat id-dożaġġ korrett fis-sistemi ta' ddożar awtomatiku, għandhom isiru żjarat tal-klijenti fil-binjiet kollha tal-manifatturi u tal-fornituri ta' dan il-prodott, tal-anqas darba fis-sena matul il-perjodu tal-liċenzja, u dawn għandhom jinkludu kalibrazzjoni tal-apparat għall-iddożar. Parti terzi tista' tagħmel dawn iż-żjarat tal-klijenti.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata flimkien ma' deskrizzjoni tal-kontenut taż-żjarat tal-klijenti, min hu responsabbli minnhom u l-frekwenza tagħhom.

            Kriterju 8 — Informazzjoni għall-utenti

         Il-prodott għandu jkollu miegħu struzzjonijiet dwar l-użu xieraq biex tittejjeb kemm jista' jkun il-prestazzjoni tal-prodott u jitnaqqas kemm jista' jkun l-iskart, filwaqt li t-tniġġis tal-ilma u l-użu tar-riżorsi jitnaqqsu wkoll. Dawn l-istruzzjonijiet għandhom ikunu jistgħu jinqraw faċilment jew jinkludu disinni jew simboli, u għandu jkollhom informazzjoni dwar dawn:

                     (a)

                        Struzzjonijiet dwar id-dożaġġ

                     L-istruzzjonijiet dwar id-dożaġġ għandhom jinkludu d-doża fi g jew ml u/jew sistema metrika oħra jew alternattiva (pereż. Tappijiet, attwazzjonijiet tal-isprej) u l-impatt tal-ebusija tal-ilma fuq id-doża.
                     Dan ir-rekwiżit ma japplikax għal prodotti b' komponenti multipli li jużaw sistemi ta' ddożar awtomatiku.
                     Għandhom jingħataw indikazzjonijiet dwar l-ikbar prevalenza tal-ebusija tal-ilma fiż-żona fejn il-prodott ikun maħsub li jitqiegħed fis-suq jew fejn tista' tinstab din l-infomazzjoni.

                     (b)

                        Informazzjoni dwar ir-rimi tal-imballaġġ

                     L-imballaġġ primarju għandu jinkludi informazzjoni dwar l-użu mill-ġdid, ir-riċiklaġġ u r-rimi korrett tal-imballaġġ.

                     (c)

                        Informazzjoni ambjentali

                     Fuq l-imballaġġ primarju għandu jkun hemm test li jispjega l-importanza li jintużaw id-dożaġġ korrett u l-inqas temperatura rakkomandata biex jitnaqqsu kemm jista' jkun il-konsum tal-enerġija u tal-ilma u t-tniġġis tal-ilma.

            Valutazzjoni u verifika: l-applikant għandu jipprovdi dikjarazzjoni ta' konformità ffirmata flimkien ma' kampjun tat-tikketta tal-prodott.

            Kriterju 9 — L-informazzjoni li tidher fuq l-Ekotikketta tal-UE

         Il-logo għandu jkun viżibbli u leġibbli. In-numru tar-reġistrazzjoni/tal-liċenzja tal-Ekotikketta tal-UE għandhom jidhru fuq il-prodott u għandhom ikunu leġibbli u viżibbli b'mod ċar.
         L-applikant jista' jagħżel li jinkludi fuq it-tikketta kaxxa testwali bil-kliem li ġej:

                     —

                     Impatt limitat fuq l-ambjent akkwatiku;

                     —

                     Ammont ristrett ta' sustanzi perikolużi;

                     —

                     Ittestjat għall-prestazzjoni tat-tindif tiegħu.

            Valutazzjoni u verifika: l-applikant għandu jipprovdi dikjarazzjoni tal-konformità flimkien ma' kampjun tat-tikketta tal-prodott jew tal-grafika tal-imballaġġ li turi fejn titqiegħed l-Ekotikketta tal-UE.

            (1)  Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament tal-Kunsill (KEE) Nru 339/93 (ĠU L 218, 13.8.2008, p. 30).

            (2)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).

            (*1)  “l-ebda limitu” tfisser: irrelevanti mill-konċentrazzjoni, is-sustanzi kollha miżjuda intenzjonalment, prodotti sekondarji u impuritajiet minn materja prima (limitu analitiku ta' detezzjoni).

            (3)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, it-tikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).

            (4)  Sustanza titqies mhux bijoakkumulattiva jekk il-valur BCF ikun < 100 jew il-valur log Kow ikun < 3,0. Jekk il-valur BCF u l-valur log Kow ikunu disponibbli t-tnejn, għandu jintuża l-ogħla valur ta' BCF imkejjel.

            (*2)  Inklużi l-istabbilizzaturi u kull sustanza awżiljari oħra fil-preparazzjonijiet

            (*3)  F'konċentrazzjonijiet aktar baxxi minn 0,2 % fil-materja prima sakemm il-konċentrazzjoni totali fil-prodott finali tkun aktar baxxa minn 0,10 %.

            (*4)  EVA — Etilenvinilaċetat, HDPE — polietilen b'densità għolja, PET — poli etilentereftalat, PETG — polietilentereftalat glikol-modifikat, PP — Polipropilen, PS — Polistiren, PVC — Polivinilklorur

            (5)  Disponibbli fuq: [Il-URL tas-sit elettroniku dwar il-protokoll tal-Ekotikketta tal-UE jiddaħħal iktar tard — attwalment il-proposti kollha tal-protokoll qegħdin fir-Rapport Tekniku].


title: Deċiżjoni Nru U4 tat- 13 ta' Diċembru 2011 dwar il-proċeduri tar-rimborż skont l-Artikolu 65(6) u (7) tar-Regolament (KE) Nru 883/2004 u l-Artikolu 70 tar-Regolament (KE) Nru 987/2009  Test b’rilevanza għaż-ŻEE u għall-Ftehim KE/Żvizzera

text:
               25.2.2012

               MT

               Il-Ġurnal Uffiċjali tal-Unjoni Ewropea

               C 57/4

         DEĊIŻJONI Nru U4
   tat-13 ta' Diċembru 2011
   dwar il-proċeduri tar-rimborż skont l-Artikolu 65(6) u (7) tar-Regolament (KE) Nru 883/2004 u l-Artikolu 70 tar-Regolament (KE) Nru 987/2009
   (Test b’rilevanza għaż-ŻEE u għall-Ftehim KE/Żvizzera)
   2012/C 57/04
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni tas-sistemi ta’ sigurtà soċjali, li skontu l-Kummissjoni Amministrattiva hija responsabbli biex tittratta l-mistoqsijiet amministrattivi kollha jew il-mistoqsijiet kollha ta’ interpretazzjoni li jirriżultaw mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009,
   Wara li kkunsidrat l-Artikolu 65(6) u (7) tar-Regolament (KE) Nru 883/2004,
   Wara li kkunsidrat l-Artikolu 70 tar-Regolament (KE) Nru 987/2009,
   Waqt li taġixxi skont il-kundizzjonijiet stipulati fit-tieni subparagrafu tal-Artikolu 71(2) tar-Regolament (KE) Nru 883/2004,
   Billi:

               (1)

               Ir-Regolament (KE) Nru 883/2004 jintroduċi mekkaniżmu ta' rimborż fl-Artikolu 65 bil-għan li jistipula bilanċ finanzjarju aktar ġust bejn l-Istati Membri fil-każ ta' persuni qiegħda li jirrisjedu fi Stat Membru ieħor li mhuwiex l-Istat kompetenti. Ir-rimborżi għandhom jikkumpensaw għall-piż finanzjarju addizzjonali fuq l-Istat Membru ta' residenza, li jipprovdi benefiċċji għall-qgħad skont l-Artikolu 65(5)(a) tar-Regolament (KE) Nru 883/2004 mingħajr ma jkun ġabar ebda kontribuzzjoni mill-persuni kkonċernati matul l-aħħar attività mwettqa fi Stat Membru ieħor.

               (2)

               Il-benefiċċji tal-qgħad previsti skont l-Artikolu 65(5)(a) tar-Regolament (KE) Nru 883/2004 mill-Istat Membru tar-residenza fil-perjodu preskritt għandhom jiġu rrimborżati mill-Istat li l-persuna qiegħda kienet l-aħħar suġġetta għal-leġiżlazzjoni tiegħu irrispettivament mill-kundizzjonijiet ta' eliġibilità għall-benefiċċji tal-qgħad stabbiliti mil-leġiżlazzjoni ta' dan l-Istat Membru.

               (3)

               Filwaqt li r-raba’ sentenza tal-Artikolu 65(6) tar-Regolament (KE) Nru 883/2004 tippermetti li l-perjodu għall-esportazzjoni tal-benefiċċji skont il-paragrafu 5(b) tal-imsemmi Artikolu jitnaqqas mill-perjodu ta' rimborż, ma għandhomx jitnaqqsu perjodi oħra ta' għoti tal-benefiċċji tal-qgħad mill-Istat tal-aħħar attività tal-persuna kkonċernata (partikolarment, skont l-Artikolu 65(1) jew skont l-aħħar sentenza tal-Artikolu 65(2) tar-Regolament (KE) Nru 883/2004).

               (4)

               L-aħjar prassi miftiehma b’mod komuni se tikkontribwixxi għal ħlas ta' rimborżi effiċjenti u fil-pront bejn l-istituzzjonijiet.

               (5)

               Jeħtieġ li jkun hemm trasparenza u gwida għall-istituzzjonijiet b'mod li tkun żgurata l-applikazzjoni koerenti u unifikata tad-dispożizzjonijiet tal-UE li jikkonċernaw il-proċeduri ta' rimborż skont l-Artikoli 65(6) u (7) tar-Regolament (KE) Nru 883/2004 u l-Artikolu 70 tar-Regolament (KE) Nru 987/2009.

         IDDEĊIDIET KIF ĠEJ:
   I.   IL-PRINĊIPJI ĠENERALI TAL-PROĊEDURA TAR-RIMBORŻ

               1.

               Fejn il-benefiċċji tal-qgħad ġew mogħtija lill-persuna kkonċernata skont l-Artikolu 65(5)(a) tar-Regolament (KE) Nru 883/2004 (minn hawn 'il quddiem “ir-Regolament Bażiku”) mill-Istat ta' residenza tagħha, id-dispożizzjonijiet dwar ir-rimborż fil-paragrafi 6 u 7 tal-imsemmi Artikolu jistipulaw il-qsim tal-piż finanzjarju bejn l-Istat ta' residenza (minn hawn ’il quddiem “l-Istat Kreditur”) u l-Istat li l-persuna qiegħda kienet l-aħħar suġġetta għal-leġiżlazzjoni tiegħu (minn hawn 'il quddiem “l-Istat Debitur”).

               2.

               Talba għal rimborż ma tistax tiġi miċħuda għar-raġuni li l-persuna kkonċernata ma tkunx ikkwalifikat għall-benefiċċji tal-qgħad skont il-leġiżlazzjoni nazzjonali tal-Istat Debitur.

               3.

               L-Istat Kreditur jista' jitlob ir-rimborż biss jekk il-persuna kkonċernata, qabel ma spiċċat qiegħda, kienet għamlet perjodi impjegata jew taħdem għal rasha fl-Istat Debitur u fejn dawn il-perjodi huma rikonoxxuti għall-finijiet ta' benefiċċji tal-qgħad f'dan l-Istat.

         II.   L-ISTABBILIMENT TAL-PERJODU TA' RIMBORŻ

               1.

               Il-perjodu ta' 3 jew 5 xhur li fih jista' jintalab ir-rimborż, imsemmi fl-Artikolu 65(6) u (7) tar-Regolament Bażiku (minn hawn 'il quddiem “il-perjodu ta' rimborż”), għandu jibda fl-ewwel jum meta jkunu dovuti l-benefiċċji tal-qgħad. Il-perjodu ta' rimborż għandu jintemm ladarba jiskadi l-limitu taż-żmien stipulat fl-Artikolu 65(6) u (7) tar-Regolament Bażiku (3 jew 5 xhur), irrispettivament minn kull tnaqqis, sospensjoni jew irtirar tal-intitolament jew tal-pagament tal-benefiċċji fil-perjodu msemmi skont il-leġiżlazzjoni tal-Istat Kreditur.

               2.

               Talba ġdida għal rimborż tista' ssir biss ladarba l-persuna kkonċernata tkun tissodisfa l-kundizzjonijiet skont il-leġiżlazzjoni tal-Istat Kreditur skont l-Artikolu 65(5)(a) tar-Regolament Bażiku għall-intitolament ġdid għall-benefiċċju fejn dan l-intitolament ma jkunx kontinwazzjoni ta' deċiżjoni preċedenti għall-għoti tal-benefiċċji tal-qgħad.

               3.

               Minkejja r-raba’ sentenza tal-Artikolu 65(6) tar-Regolament Bażiku, l-ebda perjodu ieħor li fih ikunu tħallsu l-benefiċċji tal-qgħad skont il-leġiżlazzjoni tal-Istat Debitur ma għandu jitnaqqas mill-perjodu ta' rimborż.

         III.   L-ESTENSJONI TAL-PERJODU TA' RIMBORŻ SKONT L-ARTIKOLU 65(7) TAR-REGOLAMENT BAŻIKU

               1.

               Il-perjodu ta' rimborż, skont l-Artikolu 65(7) tar-Regolament Bażiku, għandu jiġi estiż għal ħames (5) xhur, u dan kemm-il darba l-persuna kkonċernata tkun għamlet mill-inqas 12-il xahar impjegata inkella taħdem għal rasha, perjodu li jkun rikonoxxut għall-iskopijiet tal-benefiċċji tal-qgħad matul l-24 xahar qabel il-ġurnata meta jkunu dovuti l-benefiċċji tal-qgħad.

               2.

               L-estensjoni tal-perjodu ta' rimborż skont l-Artikolu 65(7) tar-Regolament Bażiku ma tistax tiġi miċħuda għar-raġuni li l-persuna kkonċernata ma tkunx tikkwalifika għall-benefiċċji tal-qgħad skont il-leġiżlazzjoni nazzjonali tal-Istat Debitur.

         IV.   L-ISTABBILIMENT TAL-AMMONT MASSIMU TA' RIMBORŻ SKONT L-ARTIKOLU 70 TAR-REGOLAMENT (KE) Nru 987/2009 (MINN HAWN 'IL QUDDIEM “IR-REGOLAMENT TA' IMPLIMENTAZZJONI”)

               1.

               L-ammont massimu ta' rimborż applikabbli bejn l-Istati Membri elenkati fl-Anness 5 tar-Regolament ta' Implimentazzjoni u msemmi fl-aħħar sentenza tal-Artikolu 70 tar-Regolament imsemmi jiġi nnotifikat lill-Kummissjoni Amministrattiva fi żmien sitt xhur mit-tmiem tas-sena kalendarja inkwistjoni. In-notifika għandha ssir minn kull Stat Membru elenkat fl-Anness 5 u tkun tinkludi l-ammont massimu validu għas-sena kalendarja inkwistjoni kif ukoll deskrizzjoni tal-metodu użat għall-kalkolu tal-ammont.

         V.   DISPOŻIZZJONIJIET MIXXELLANJI

               1.

               Fejn talba għal rimborż tkun ġiet notifikata lill-Istat Debitur, kull bidla li tirriżulta fl-ammont tal-benefiċċju tal-qgħad suġġett għal rimborż magħmula retroattivament skont il-leġiżlazzjoni tal-Istat Kreditur ma għandha taffettwa b'ebda mod it-talba notifikata mill-Istat Kreditur.

               2.

               L-“ammont sħiħ” tal-benefiċċji pprovduti mill-istituzzjoni tal-post ta' residenza (it-tieni sentenza tal-Artikolu 65(6) tar-Regolament Bażiku) jinkludi l-ispiża totali tal-benefiċċji tal-qgħad imġarrba mill-Istat Kreditur qabel kull tnaqqis (“l-ammont gross”).

         VI.   DISPOŻIZZJONIJIET FINALI

               1.

               Id-dispożizzjonijiet dwar ir-rimborż fl-Artikolu 65(6) u (7) tar-Regolament Bażiku jikkonċernaw biss il-benefiċċji mogħtija abbażi tal-Artikolu 65(5)(a) tar-Regolament Bażiku.

               2.

               Meta jiġu applikati l-proċeduri tar-rimborż, il-prinċipju ewlieni għandu jkun koperazzjoni tajba bejn l-istituzzjonijiet, il-prammatiżmu u l-flessibilità.

               3.

               Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

               4.

               Din id-Deċiżjoni għandha tapplika mill-ewwel jum tat-tieni xahar wara l-pubblikazzjoni tagħha fir-rigward tat-talbiet kollha għal rimborż li jkunu għadhom mhumiex issetiljati qabel dik id-data.

            Il-President tal-Kummissjoni Amministrattiva

         Elżbieta ROŻEK


title: 2010/294/: Deċiżjoni tal-Kunsill tal- 10 ta’ Mejju 2010 Dwar l-avveniment tal-Kapitali Ewropea tal-Kultura għas-sena 2014

text:
               22.5.2010

               MT

               Il-Ġurnal Uffiċjali tal-Unjoni Ewropea

               L 126/24

         DEĊIŻJONI TAL-KUNSILL
   tal-10 ta’ Mejju 2010
   Dwar l-avveniment tal-Kapitali Ewropea tal-Kultura għas-sena 2014
   (2010/294/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Deċiżjoni Nru 1622/2006/KE tal-Parlament Ewropew u tal-Kunsill tal-24 ta’ Ottubru 2006 li tistabbilixxi azzjoni Komunitarja għall-avveniment tal-Kapitali Ewropea tal-Kultura għas-snin mill-2007 sal-2019 (1), u b’mod partikolari l-Artikolu 9 (3) tagħha,
   Wara li kkunsidra r-rapporti tal-Bord tal-Għażla ta’ Settembru 2009 rigward il-proċess ta’ għażla tal-Ibliet Kapitali Ewropej tal-Kultura fl-Isvezja u fil-Latvja rispettivament u l-opinjoni maħruġa mill-Parlament Ewropew,
   Filwaqt li qies li l-kriterji msemmija fl-Artikolu 4 tad-Deċiżjoni 1622/2006/KE intlaħqu għal kollox,
   Wara li kkunsidra r-rakkomandazzjoni mill-Kummissjoni tat-23 ta’ April 2010,
   ADOTTA DIN ID-DEĊIŻJONI:
   Artikolu waħdieni
   Umeå (Svezja) u Riga (Latvja) huma magħżula bħala “Kapitali Ewropej tal-Kultura għas-sena 2014”.

      Magħmul fi Brussell, l-10 ta’ Mejju 2010.

            Għall-Kunsill

            Il-President

         Á. GONZÁLEZ-SINDE REIG

      (1)  ĠU L 304, 3.11.2006, p. 1.


Avviż Legali Importanti

|

2013/106/UE: Deċiżjoni tal-Kunsill Ewropew tal- 11 ta’ Mejju 2012 dwar l-eżami minn konferenza ta’ rappreżentanti tal-gvernijiet tal-Istati Membri tal-emenda għat-Trattati proposta mill-Gvern Irlandiż fil-forma ta’ Protokoll dwar it-tħassib tal-poplu Irlandiż dwar it-Trattat ta’ Lisbon, li jiġi anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u sabiex ma tissejjaħx Konvenzjoni - Protokoll dwar it-tħassib tal-poplu Irlandiż dwar it-Trattat ta’ Lisbona

Official Journal L 060 , 02/03/2013 P. 0129 - 0139

		Deċiżjoni tal-Kunsill Ewropewtal- 11 ta’ Mejju 2012dwar l-eżami minn konferenza ta’ rappreżentanti tal-gvernijiet tal-Istati Membri tal-emenda għat-Trattati proposta mill-Gvern Irlandiż fil-forma ta’ Protokoll dwar it-tħassib tal-poplu Irlandiż dwar it-Trattat ta’ Lisbon, li jiġi anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u sabiex ma tissejjaħx Konvenzjoni(2013/106/UE)IL-KUNSILL EWROPEW,Wara li kkunsidra t-Trattat dwar l-Unjoni Ewropea, u b’mod partikolari l-Artikolu 48(3) tiegħu,Wara li kkunsidra l-proposta għall-emenda tat-Trattati ppreżentata lill-Kunsill mill-Gvern Irlandiż fl- 20 ta’ Lulju 2011 u ppreżentata lill-Kunsill Ewropew mill-Kunsill fit- 12 ta’ Ottubru 2011,Wara li kkunsidra l-kunsens tal-Parlament Ewropew sabiex ma tissejjaħx Konvenzjoni [1],Wara li kkunsidra l-opinjoni tal-Parlament Ewropew [2],Wara n-notifika tal-proposta lill-parlamenti nazzjonali,Wara li kkunsidra l-opinjoni tal-Kummissjoni Ewropea [3],Billi:(1) Fit- 18- 19 ta’ Ġunju 2009, il-Kapijiet ta’ Stat jew Gvern tas-27 Stat Membru tal-Unjoni Ewropea, imlaqqgħin fi ħdan il-Kunsill Ewropew, adottaw Deċiżjoni dwar it-tħassib tal-poplu Irlandiż dwar it-Trattat ta’ Lisbona u ddikjaraw li, fil-mument tal-konklużjoni tat-Trattat ta’ adeżjoni li jmiss, ser jistabbilixxu d-dispożizzjonijiet ta’ dik id-Deċiżjoni fi protokoll li jiġi anness, f’konformità mar-rekwiżiti kostituzzjonali rispettivi tagħhom, mat-Trattat dwar l-Unjoni Ewropea (TUE) u mat-Trattat dwar il-Funzjonament tal-Unjoni Ewropea (TFUE).(2) Fl- 20 ta’ Lulju 2011, il-Gvern Irlandiż ippreżenta, f’konformità mal-ewwel sentenza tal-Artikolu 48(2) tat-TUE, proposta għall-emenda tat-Trattati fil-forma ta’ Protokoll dwar it-tħassib tal-poplu Irlandiż dwar it-Trattat ta’ Lisbona.(3) Fit- 12 ta’ Ottubru 2011, f’konformità mat-tielet sentenza tal-Artikolu 48(2) tat-TUE, il-proposta tal-Gvern Irlandiż ġiet ippreżentata mill-Kunsill lill-Kunsill Ewropew. Hija ġiet ukoll innotifikata lill-parlamenti nazzjonali.(4) Fil-laqgħa tiegħu fit- 23 ta’ Ottubru 2011, il-Kunsill Ewropew iddeċieda, f’konformità mal-ewwel subparagrafu tal-Artikolu 48(3) tat-TUE, li jikkonsulta lill-Parlament Ewropew u lill-Kummissjoni dwar l-emendi proposti. Huwa ddeċieda wkoll, f’konformità mat-tieni subparagrafu tal-Artikolu 48(3) tat-TUE, li jitlob il-kunsens tal-Parlament Ewropew sabiex ma tissejjaħx Konvenzjoni ladarba, fil-fehma tiegħu, is-sejħa ta’ tali Konvenzjoni ma kinitx ġustifikata mill-portata tal-emendi proposti.(5) Fit- 18 ta’ April 2012, il-Parlament Ewropew adotta opinjoni favorevoli dwar l-emendi proposti. Huwa ta wkoll il-kunsens tiegħu biex ma tissejjaħx Konvenzjoni minħabba li din ma tkunx ġustifikata mill-portata tal-emendi proposti. Fl- 4 ta’ Mejju 2012, il-Kummissjoni adottat opinjoni favorevoli dwar l-emendi proposti.(6) Għaldaqstant, huwa l-każ li, f’konformità mat-tieni subparagrafu tal-Artikolu 48(3) tat-TUE, il-Kunsill Ewropew jiddeċiedi li konferenza ta’ rappreżentanti tal-gvernijiet tal-Istati Membri għandha teżamina l-emendi proposti mill-Gvern Irlandiż, jiddefinixxi t-termini ta’ referenza tal-konferenza u jiddeċiedi li ma jsejjaħx Konvenzjoni,ADOTTA DIN ID-DEĊIŻJONI:Artikolu 1Il-Kunsill Ewropew b’dan jiddeċiedi li konferenza ta’ rappreżentanti tal-gvernijiet tal-Istati Membri għandha teżamina l-emendi proposti mill-Gvern Irlandiż fil-forma ta’ Protokoll dwar it-tħassib tal-poplu Irlandiż dwar it-Trattat ta’ Lisbona, li jiġi anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, fit-test kif mehmuż ma’ din id-Deċiżjoni, li ser jikkostitwixxi t-termini ta’ referenza tal-imsemmija konferenza. Fid-dawl tal-portata tal-emendi proposti, mhijiex ser tissejjaħ Konvenzjoni taħt l-Artikolu 48(3) tat-Trattat dwar l-Unjoni Ewropea.Artikolu 2Din id-Deċiżjoni għandha tidħol fis-seħħ fil-jum tal-adozzjoni tagħha.Magħmul fi Brussell, il- 11 ta’ Mejju 2012.Għall-Kunsill EwropewIl-PresidentH. van Rompuy[1] Kunsens tat- 18 ta’ April 2012 (għadu mhuwiex ippubblikat fil-Ġurnal Uffiċjali).[2] Opinjoni tat- 18 ta’ April 2012 (għadha mhijiex ippubblikata fil-Ġurnal Uffiċjali).[3] Opinjoni tal- 4 ta’ Mejju 2012 (għadha mhijiex ippubblikata fil-Ġurnal Uffiċjali).--------------------------------------------------Protokolldwar it-tħassib tal-poplu Irlandiż dwar it-Trattat ta’ LisbonaIR-RENJU TAL-BELĠJU,IR-REPUBBLIKA TAL-BULGARIJA,IR-REPUBBLIKA ĊEKA,IR-RENJU TAD-DANIMARKA,IR-REPUBBLIKA FEDERALI TAL-ĠERMANJA,IR-REPUBBLIKA TAL-ESTONJA,L-IRLANDA,IR-REPUBBLIKA ELLENIKA,IR-RENJU TA’ SPANJA,IR-REPUBBLIKA FRANĊIŻA,IR-REPUBBLIKA TALJANA,IR-REPUBBLIKA TA’ ĊIPRU,IR-REPUBBLIKA TAL-LATVJA,IR-REPUBBLIKA TAL-LITWANJA,IL-GRAN DUKAT TAL-LUSSEMBURGU,L-UNGERIJA,MALTA,IR-RENJU TAL-OLANDA,IR-REPUBBLIKA TAL-AWSTRIJA,IR-REPUBBLIKA TAL-POLONJA,IR-REPUBBLIKA PORTUGIŻA,IR-RUMANIJA,IR-REPUBBLIKA TAS-SLOVENJA,IR-REPUBBLIKA SLOVAKKA,IR-REPUBBLIKA TAL-FINLANDJA,IR-RENJU TAL-ISVEZJA,IR-RENJU UNIT TAL-GRAN BRITTANJA U TAL-IRLANDA TA’ FUQ,minn hawn ’il quddiem "IL-PARTIJIET KONTRAENTI GĦOLJA",FILWAQT LI JFAKKRU fid-Deċiżjoni tal-Kapijiet ta’ Stat jew ta’ Gvern tas-27 Stat Membru tal-Unjoni Ewropea, imlaqqgħin fil-Kunsill Ewropew, fit- 18 u d- 19 ta’ Ġunju 2009, dwar it-tħassib tal-poplu Irlandiż dwar it-Trattat ta’ Lisbona;FILWAQT LI JFAKKRU fid-dikjarazzjoni tal-Kapijiet ta’ Stat jew ta’ Gvern, imlaqqgħin fil-Kunsill Ewropew, fit- 18 u d- 19 ta’ Ġunju 2009 li, waqt il-konklużjoni tat-Trattat ta’ Adeżjoni li jmiss, jistabbilixxu d-dispożizzjonijiet ta’ dik id-Deċiżjoni fi Protokoll li jinhemeż, f’konformità mar-rekwiżiti kostituzzjonali rispettivi tagħhom, mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea;FILWAQT LI JINNOTAW l-iffirmar mill-Partijiet Kontraenti Għolja tat-Trattat bejn il-Partijiet Kontraenti Għolja u r-Repubblika tal-Kroazja dwar l-adeżjoni tar-Repubblika tal-Kroazja mal-Unjoni Ewropea;QABLU dwar id-dispożizzjonijet li ġejjin, li għandhom ikunu annessi mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea:TITOLU IID-DRITT GĦALL-ĦAJJA, IL-FAMILJA U L-EDUKAZZJONIArtikolu 1Xejn fit-Trattat ta’ Lisbona li jattribwixxi status legali lill-Karta tad-Drittijiet Fundamentali tal-Unjoni Ewropea, jew fid-dispożizzjonijiet ta’ dak it-Trattat fl-ispazju ta’ Libertà, Sigurtà u Ġustizzja ma jaffettwa bi kwalunkwe mod l-ambitu u l-applikabbiltà tal-protezzjoni tad-dritt għall-ħajja fl-Artikolu 40.3.1, 40.3.2 u 40.3.3, il-protezzjoni tal-familja fl-Artikolu 41 u l-protezzjoni tad-drittijiet fir-rigward tal-edukazzjoni fl-Artikoli 42 u 44.2.4 u 44.2.5 previsti mill-Kostituzzjoni tal-Irlanda.TITOLU IITASSAZZJONIArtikolu 2Xejn fit-Trattat ta’ Lisbona ma jibdel bi kwalunkwe mod, għal kwalunkwe Stat Membru, il-firxa jew l-operat tal-kompetenza tal-Unjoni Ewropea fir-rigward tat-tassazzjoni.TITOLU IIISIGURTÀ U DIFIŻAArtikolu 3L-azzjoni tal-Unjoni fix-xena internazzjonali hija ggwidata mill-prinċipji tad-demokrazija, l-istat tad-dritt, l-universalità u l-indiviżibbiltà tad-drittijiet tal-bniedem u l-libertajiet fundamentali, ir-rispett għad-dinjità tal-bniedem, il-prinċipji tal-ugwaljanza u s-solidarjetà, u r-rispett għall-prinċipji tal-Karta tan-Nazzjonijiet Uniti u d-dritt internazzjonali.Il-politika ta’ sigurtà u ta’ difiża komuni tal-Unjoni hija parti integrali mill-politika estera u ta’ sigurtà komuni u tipprovdi lill-Unjoni b’kapaċità operattiva li twettaq missjonijiet barra mill-Unjoni għaż-żamma tal-paċi, il-prevenzjoni tal-konflitti u t-tisħiħ tas-sigurtà internazzjonali f’konformità mal-prinċipji tal-Karta tan-Nazzjonijiet Uniti.Hija ma tippreġudikax il-politika ta’ sigurtà u ta’ difiża ta’ kull Stat Membru, inkluża l-Irlanda, jew l-obbligi ta’ kwalunkwe Stat Membru.It-Trattat ta’ Lisbona la jaffettwa u lanqas jippreġudika l-politika tradizzjonali Irlandiża ta’ newtralità militari.Ser ikun għall-Istati Membri - inkluża l-Irlanda, li taġixxi fi spirtu ta’ solidarjetà u mingħajr preġudizzju għall-politika tradizzjonali tagħha ta’ newtralità militari - li jiddeterminaw in-natura tal-għajnuna jew assistenza li għandha tiġi pprovduta lil Stat Membru li jkun l-oġġett ta’ attakk terroristiku jew il-vittma ta’ aggressjoni armata fit-territorju tiegħu.Kwalunkwe deċiżjoni lejn difiża komuni ser teħtieġ deċiżjoni unanima tal-Kunsill Ewropew. Ser ikun għall-Istati Membri, inkluża l-Irlanda, li jiddeċiedu, f’konformità mad-dispożizzjonijiet tat-Trattat ta’ Lisbona u mar-rekwiżiti kostituzzjonali rispettivi tagħhom, jekk jadottawx difiża komuni jew le.Xejn f’dan it-Titolu ma jaffettwa jew jippreġudika l-pożizzjoni jew il-politika ta’ kwalunkwe Stat Membru ieħor dwar is-sigurtà u d-difiża.Huwa wkoll għal kull Stat Membru li jiddeċiedi, f’konformità mad-dispożizzjonijiet tat-Trattat ta’ Lisbona u ma’ kwalunkwe rekwiżit legali domestiku, jekk jipparteċipax f’kooperazzjoni strutturata permanenti jew fl-Aġenzija Ewropea għad-Difiża.It-Trattat ta’ Lisbona ma jipprevedix il-ħolqien ta’ armata Ewropea jew lieva għal kwalunkwe formazzjoni militari.Huwa ma jaffettwax id-dritt tal-Irlanda jew ta’ kwalunkwe Stat Membru ieħor li jiddetermina n-natura u l-volum tan-nefqa tiegħu għad-difiża u s-sigurtà u n-natura tal-kapaċitajiet ta’ difiża tiegħu.Ser ikun għall-Irlanda jew għal kwalunkwe Stat Membru ieħor, li jiddeċiedu, f’konformità ma’ kwalunkwe rekwiżit legali domestiku, jekk jipparteċipawx fi kwalunkwe operazzjoni militari jew le.TITOLU IVDISPOŻIZZJONIJIET FINALIArtikolu 4Dan il-Protokoll għandu jibqa’ miftuħ għall-iffirmar mill-Partijiet Kontraenti Għolja sat- 30 ta’ Ġunju 2012.Dan il-Protokoll għandu jiġi ratifikat mill-Partijiet Kontraenti Għolja, u mir-Repubblika tal-Kroazja, fil-każ li dan il-Protokoll ma jkunx daħal fis-seħħ sad-data tal-adeżjoni tar-Repubblika tal-Kroazja mal-Unjoni Ewropea, f’konformità mar-rekwiżiti kostituzzjonali rispettivi tagħhom. L-istrumenti ta’ ratifika għandhom jiġu depożitati mal-Gvern tar-Repubblika Taljana.Dan il-Protokoll għandu jidħol fis-seħħ, jekk ikun possibbli, fit- 30 ta’ Ġunju 2013, bil-kondizzjoni li jkunu ġew depożitati l-istrumenti ta’ ratifika kollha, jew, fin-nuqqas ta’ dan, fl-ewwel jum tax-xahar wara d-depożitu tal-istrument ta’ ratifika mill-aħħar Stat Membru li jieħu dan il-pass.Artikolu 5Dan il-Protokoll, imfassal f’oriġinal wieħed bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Irlandiża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, bit-test ta’ kull waħda ugwalment awtentiku, għandu jiġi depożitat fl-arkivji tal-Gvern tar-Repubblika Taljana, li għandu jibgħat kopja ċertifikata lil kull wieħed mill-gvernijiet tal-Istati Membri l-oħrajn.Ladarba r-Repubblika tal-Kroazja tkun intrabtet b’dan il-Protokoll f’konformità mal-Artikolu 2 tal-Att dwar il-kondizzjonijiet tal-adeżjoni tar-Repubblika tal-Kroazja, it-test Kroat ta’ dan il-Protokoll, li jkun awtentiku daqs it-testi msemmija fl-ewwel paragrafu, għandu wkoll jiġi depożitat fl-arkivji tal-Gvern tar-Repubblika Taljana, li għandu jibgħat kopja ċertifikata lil kull wieħed mill-gvernijiet tal-Istati Membri l-oħrajn.B’XHIEDA TA’ DAN, il-Plenipotenzjarji sottoskritti ffirmaw dan il-Protokoll.Съставено в Брюксел на тринадесети юни две хиляди и дванадесета година.Hecho en Bruselas, el trece de junio de dos mil doce.V Bruselu dne třináctého června dva tisíce dvanáct.Udfærdiget i Bruxelles den trettende juni to tusind og tolv.Geschehen zu Brüssel am dreizehnten Juni zweitausendzwölf.Kahe tuhande kaheteistkümnenda aasta juunikuu kolmeteistkümnendal päeval Brüsselis.Έγινε στις Βρυξέλλες, στις δέκα τρεις Ιουνίου δύο χιλιάδες δώδεκα.Done at Brussels on the thirteenth day of June in the year two thousand and twelve.Fait à Bruxelles, le treize juin deux mille douze.Arna dhéanamh sa Bhruiséil, an tríú lá déag de Mheitheamh an bhliain dhá mhíle agus a dó dhéag.Fatto a Bruxelles, addì tredici giugno duemiladodici.Briselē, divi tūkstoši divpadsmitā gada trīspadsmitajā jūnijā.Priimta du tūkstančiai dvyliktų metų birželio tryliktą dieną Briuselyje.Kelt Brüsszelben, a kétezer-tizenkettedik év június havának tizenharmadik napján.Magħmul fi Brussell, fit- tlettax-il jum ta’ Ġunju tas-sena elfejn u tnax.Gedaan te Brussel, de dertiende juni tweeduizend twaalf.Sporządzono w Brukseli dnia trzynastego czerwca roku dwa tysiące dwunastego.Feito em Bruxelas, em treze de junho de dois mil e doze.Întocmit la Bruxelles la treisprezece iunie două mii doisprezece.V Bruseli dňa trinásteho júna dvetisícdvanásť.V Bruslju, dne trinajstega junija leta dva tisoč dvanajst.Tehty Brysselissä kolmantenatoista päivänä kesäkuuta vuonna kaksituhattakaksitoista.Som skedde i Bryssel den trettonde juni tjugohundratolv.Voor het Koninkrijk BelgiëPour le Royaume de BelgiqueFür das Königreich Belgien+++++ TIFF +++++Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.Cette signature engage également la Communauté française, la Communauté flamande, la Communauté germanophone, la Région wallone, la Région flamande et la Région de Bruxelles-Capitale.Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.За Република България+++++ TIFF +++++Za Českou republiku+++++ TIFF +++++For Kongeriget Danmark+++++ TIFF +++++Für die Bundesrepublik Deutschland+++++ TIFF +++++Eesti Vabariigi nimel+++++ TIFF +++++Thar cheann Na hÉireannFor Ireland+++++ TIFF +++++Για την Ελληνική Δημοκρατία+++++ TIFF +++++Por el Reino de España+++++ TIFF +++++Pour la République française+++++ TIFF +++++Per la Repubblica italiana+++++ TIFF +++++Για την Κυπριακή Δημοκρατία+++++ TIFF +++++Latvijas Republikas vārdā –+++++ TIFF +++++Lietuvos Respublikos vardu+++++ TIFF +++++Pour le Grand-Duché de Luxembourg+++++ TIFF +++++Magyarország részéről+++++ TIFF +++++Għal Malta+++++ TIFF +++++Voor het Koninkrijk der Nederlanden+++++ TIFF +++++Für die Republik Österreich+++++ TIFF +++++W imieniu Rzeczypospolitej Polskiej+++++ TIFF +++++Pela República Portuguesa+++++ TIFF +++++Pentru România+++++ TIFF +++++Za Republiko Slovenijo+++++ TIFF +++++Za Slovenskú republiku+++++ TIFF +++++Suomen tasavallan puolestaFör Republiken Finland+++++ TIFF +++++För Konungariket Sverige+++++ TIFF +++++For the United Kingdom of Great Britain and Northern Ireland+++++ TIFF +++++--------------------------------------------------